PH tidak setuju cadangan PM untuk perkenal semula GST

Pakatan Harapan (PH) hari ini berkata ia tidak bersetuju dengan cadangan Perdana Menteri Ismail Sabri Yaakob untuk melaksanakan semula sistem cukai barangan dan perkhidmatan (GST), mengatakan ia akan menyebabkan harga barang naik mendadak.Dalam sebuah kenyataan Majlis Presiden PH, mereka berkata keadaan inflasi yang semakin tinggi telah menyebabkan kenaikan kos sara hidup selain pendapatan isi rumah yang berkurangan akibat pandemik Covid-19.“Pengenalan semula GST bakal mengakibatkan harga barang meningkat dengan mendadak.“Jika ditambah dengan masalah rantaian bekalan serta gaji yang tidak meningkat, rakyat akan menerima tekanan yang amat dahsyat.“Oleh itu, PH tidak bersetuju dengan cadangan memperkenal semula cukai GST selagi pelbagai isu ini terus membelenggu rakyat,” kata kenyataan yang ditandatangani Presiden PKR Anwar Ibrahim, Presiden Amanah Mohamad Sabu, Setiausaha Agung DAP Anthony Loke dan Madius Tangau dari Upko.Semalam Ismail dalam wawancara bersama agensi Nikkei di Jepun berkata, Malaysia mempertimbangkan untuk memperkenalkan semula sistem cukai GST.Ia sebagai satu langkah untuk menangani inflasi dalam negara yang ketika ini mengambil keputusan memansuhkan permit import (AP) bagi beberapa komoditi selain turut melaksanakan larangan eksport ayam.Pada 2015, pentadbiran Umno di bawah pimpinan Najib Razak melaksanakan GST.Bagaimanapun, selepas tiga tahun ia dilaksanakan, pentadbiran kerajaan PH pimpinan Dr Mahathir Mohamad memansuhkan sistem cukai tersebut selepas berjaya menumbangkan Umno pada Pilihan Raya Umum ke-14, di mana rata-rata pengundi mengatakan kadar 6% GST menyebabkan peningkatan kos.


Anwar gagal dalam rayuan kembalikan saman untuk batal sabitan liwat

Presiden PKR Anwar Ibrahim gagal dalam rayuannya di Mahkamah Rayuan hari ini bagi mengembalikan semula samannya terhadap kerajaan untuk membatalkan sabitan kes liwat membabitkan bekas pembantunya, Mohd Saiful Bukhari Azlan.Panel tiga hakim yang terdiri daripada Lee Swee Seng, Abu Bakar Jais dan Supang Lian, dalam keputusan sebulat suara, menolak rayuan presiden PKR itu dan memutuskan bahawa Mahkamah Tinggi tepat dalam membatalkan saman pemula Anwar.Abu Bakar, yang menyampaikan keputusan itu berkata dakwaan Anwar bahawa ketua pendakwa dalam kes liwatnya di Mahkamah Rayuan dan Mahkamah Persekutuan, Muhammad Shafee Abdullah, telah menerima RM9.5 juta daripada bekas perdana menteri Najib Razak, adalah kenyataan semata-mata tanpa bukti sokongan.“Oleh itu, kenyataan bahawa Shafee tidak bebas sebagai ketua pendakwa, tidak mempunyai sebarang merit.“Dalam apa jua keadaan walaupun terbukti wang itu telah dibayar kepada Muhammad Shafee oleh Najib, kami tidak berpendapat ini menjejaskan rayuan di Mahkamah Rayuan dan Mahkamah Persekutuan,” kata hakim itu.Abu Bakar berkata keputusan oleh Mahkamah Rayuan dan Mahkamah Persekutuan dalam kes liwat Anwar diberikan oleh hakim mahkamah tersebut secara bebas dan tanpa pengaruh atau pengetahuan mengenai sebarang bayaran antara kedua-dua individu itu.“Oleh itu tidak menjadi isu jika ada pembayaran tersebut dibuat oleh Najib kepada Shafee. Perkara itu menjadi urusan SPRM (Suruhanjaya Pencegahan Rasuah Malaysia) menyiasat dan Peguam Negara untuk mendakwa jika terdapat pembayaran rasuah dan penerimaan dalam jumlah yang sama,” katanya.Beliau berkata Anwar juga tidak dinafikan peluang membela diri sehingga ke Mahkamah Persekutuan dalam kes liwatnya.Prosiding mahkamah dijalankan secara dalam talian.Anwar merayu terhadap keputusan Mahkamah Tinggi pada 8 November 2017 yang membenarkan permohonan kerajaan untuk membatalkan samannya.Dalam saman pemulanya yang difailkan pada 9 Jun 2017, menamakan kerajaan sebagai defendan, ahli Parlimen Port Dickson itu mendakwa beliau tidak mendapat perbicaraan adil dalam prosiding rayuannya berhubung sabitan kes liwat.Anwar memohon satu deklarasi bahawa sabitannya oleh Mahkamah Rayuan pada 7 Mac 2014 adalah ultra vires atau di luar kuasa Perlembagaan Persekutuan dan oleh itu, adalah terbatal serta tidak sah.Beliau juga memohon perintah bahawa keputusan Mahkamah Persekutuan yang mengekalkan keputusan Mahkamah Rayuan juga adalah ultra vires dan oleh itu, terbatal serta tidak sah.Afidavit Anwar mendakwa Shafee menerima RM9.5 juta daripada Najib untuk mengetuai pasukan pendakwaan dalam rayuan berhubung sabitan kes liwat beliau.Sabitan dan hukuman penjara lima tahun terhadap Anwar bagi kesalahan meliwat Saiful telah dikekalkan oleh Mahkamah Persekutuan. Bagaimanapun, Anwar telah diberikan pengampunan penuh oleh Yang di-Pertuan Agong pada 16 Mei 2018.Peguam J. Leela dan How Li Nee mewakili Anwar manakala peguam kanan persekutuan Suzana Atan bagi pihak pendakwaan. Peguam Sarah Abishegam bertindak bagi Muhammad Shafee, yang dibenarkan mencelah dalam rayuan pada 2018.


Kapal pertama bawa muatan bijirin berlepas dari Ukraine hari ini

Pelabuhan Odesa pada Isnin menyaksikan kapal pertama yang sarat dengan bijirin berlepas dari pelabuhan itu, seperti dalam perjanjian eksport bijirin yang ditandatangani antara Turkiye, Pertubuhan Bangsa-Bangsa Bersatu (PBB), Rusia dan Ukraine baru-baru ini.
Sarat dengan jagung, kapal kargo kering Razoni yang berdaftar di Sierra Leone meninggalkan Odesa pada pukul 8.30 pagi waktu tempatan, seperti yang dipersetujui oleh kedua-dua pihak dalam perjanjian itu, lapor Agensi Anadolu memetik kenyataan Kementerian Pertahanan Turkiye.
Turkiye, PBB, Rusia dan Ukraine menandatangani perjanjian pada 22 Julai untuk membuka semula tiga pelabuhan Ukraine - Odesa, Chernomorsk dan Yuzhny - untuk penghantaran bijirin yang tertangguh di pelabuhan itu selama berbulan-bulan berikutan perang Rusia-Ukraine yang berterusan dan kini memasuki bulan keenam.
Bagi menyelia eksport bijirin Ukraine, pusat penyelarasan bersama di Istanbul dibuka secara rasmi pada Rabu, yang terdiri daripada wakil Turkiye, PBB, Rusia, dan Ukraine.
Ia bertujuan memastikan pengangkutan yang selamat, oleh kapal dagang yang mengangkut bahan makanan komersial dan baja dari tiga pelabuhan utama Ukraine.


Ketua penjenayah paling dikehendaki dicekup di Thailand

Ketua penjenayah warga Britain paling dikehendaki berjaya ditangkap di Thailand selepas lima tahun melarikan diri, kata polis Thailand.
Richard Wakeling melarikan diri dari Britain pada 2018 selepas dia cuba menyeludup AS$9.6 juta (kira-kira RM41.6 juta) cecair amfetamin ke negara itu pada 2016.
Lelaki berusia 55 tahun itu dijatuhkan hukuman penjara selama 11 tahun dan diletakkan dalam senarai individu "paling dikehendaki" Agensi Jenayah Kebangsaan Britain (NCA).
Berasal dari daerah Essex di tenggara England, Wakeling ditangkap pada Jumaat di Bangkok oleh Biro Penyiasatan Pusat yang bekerjasama dengan NCA.
"Sejak 1993 dia kerap pergi ke Thailand tetapi selepas didakwa dia menukar nama dan kewarganegaraan pasportnya kepada Ireland, sebab itu ia tidak muncul dalam sistem," kata pegawai kanan polis Thailand yang terlibat dengan penahanan itu kepada AFP.
"Kami menahannya dan bertanya sama ada dia Richard seperti dalam waran, dan dia mengesahkan," kata pegawai itu.
Wakeling akan dibawa ke mahkamah pada Isnin untuk memulakan proses ekstradisi, tambahnya.
Menurut polis, dia tinggal di bandar peranginan tepi laut Hua Hin selama beberapa tahun.
NCA sebelum ini mengeluarkan rayuan untuk mendapatkan maklumat mengenai lokasi tempat tinggalnya.


Kes harian catat 25,099 jangkitan, 43 lagi korban Covid direkodkan

26,832 kes baru Covid-19 direkodkan hari ini menjadikan jumlah keseluruhan sebanyak 3,246,779 kes.Sebanyak 17,749 pesakit turut dilaporkan sembuh, menjadikan jumlah keseluruhan kes sembuh sebanyak 2,955,404.Ketika ini, 258,985 kes aktif turut direkodkan, dengan 245,875 atau 94.9% daripadanya sedang menjalani kuarantin kendiri.Dalam pada itu, 5,055 (2.0%) kes kini berada di pusat kuarantin sementara 7,783 (3.0%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 272 kes di mana 164 daripadanya memerlukan bantuan alat pernafasanKadar penggunaan kemudahan ICU di seluruh negara kini sebanyak 59.3% dengan kes Covid-19 merangkumi 32.5%.43 korban akibat wabak itu turut dilaporkan, termasuk 13 kes kematian sebelum tiba ke hospital.Ketika ini, kes keseluruhan kematian adalah sebanyak 32,390 orang.


Kes harian sekali lagi bawah paras 3,000 jangkitan, 10 lagi terkorban

2,935 kes baru Covid-19 direkodkan hari ini menjadikan jumlah keseluruhan sebanyak 4,443,318 kes.Sebanyak 7,585 pesakit turut dilaporkan sembuh, menjadikan jumlah keseluruhan kes sembuh sebanyak 4,354,006.Ketika ini 53,776 kes aktif direkodkan, dengan 56,261 atau 97.2% daripadanya sedang menjalani kuarantin kendiri.Dalam pada itu, 46 (0.1%) kes kini berada di pusat kuarantin sementara 1,385 (2.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 84 kes dan 56 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 52.3% dengan kes Covid-19 merangkumi 11.2%.10 korban termasuk satu kematian sebelum tiba di hospital turut dilaporkan menjadikan kes keseluruhan kematian adalah sebanyak 35,536 orang.


Harga komputer riba naik, kerajaan diminta campur tangan

Persatuan Pengguna Pulau Pinang (CAP) menggesa supaya satu langkah segera diambil bagi mengawal harga runcit komputer riba dan tablet selepas terdapat laporan berlaku kenaikan harga sehingga 25% disebabkan pelaksanaan pembelajaran di rumah bagi menggantikan kelas fizikal untuk mengekang penularan Covid-19.Mengambil contoh satu kes di mana sebuah tablet berjenama mampu milik yang berharga RM399 sebelum pelaksanaan Perintah Kawalan Pergerakan (PKP) kini dijual pada harga RM599, dengan alasan berlaku kekurangan bekalan dan kenaikan kos penghantaran dari negara pengeluar adalah sesuatu yang tidak dapat diterima.“Pengeluar barangan ini, yang merupakan syarikat besar, seharusnya mengurangkan margin keuntungan mereka sebagai sebahagian daripada tanggungjawab sosial mereka dalam masa sukar ini,” kata Presiden CAP Mohideen Abdul Kader.“Peruncit tidak seharusnya mengambil kesempatan daripada kekurangan sementara ini untuk menaikkan harga untuk membuat keuntungan yang tidak sepatutnya. Pihak berkuasa sepatutnya sudah dapat menjangkakan masalah ini dan mengambil langkah proaktif untuk memastikan terdapat bekalan yang mencukupi, kerana ia hampir setahun sejak PKP 1.0 dilaksanakan.”Berpuluh-puluh ribu murid kembali ke sekolah pada 20 Januari lalu, dengan pelajar Tingkatan 5 dan 6 dibenarkan menghadiri kelas fizikal.Selebihnya terpaksa mengikuti kelas melalui pengajaran dan pembelajaran dari rumah atau PdPR.Bagaimanapun, kaedah pembelajaran dalam talian itu masih menghadapi beberapa masalah termasuk kekurangan peranti dan infrastruktur internet dikatakan menjadi halangan utama.Pada pembentangan Belanjawan 2021 November lalu, Menteri Kewangan Tengku Zafrul Aziz mengumumkan pemberian bantuan komputer riba kepada 150,000 murid di 500 buah sekolah.Namun, CAP mengatakan peruntukan RM150 juta bagi tujuan itu tidak mampu menangani masalah yang berlaku sekarang ini.Satu tinjauan yang dilakukan kementerian pendidikan pada Mac tahun lalu, membabitkan 670,000 ibu bapa dan kira-kira 900,000 murid, mendapati 36.9% daripada mereka tidak memiliki sebarang peranti.CAP mengatakan terdapat kira-kira 4.9 juta murid di sekolah-sekolah di seluruh negara, dan jumlah 150,000 peranti yang disediakan kerajaan hanya akan meliputi 3% daripada populasi pelajar.“ Ini tidak termasuk mereka yang berada di peringkat pengajian tinggi yang kita tidak boleh anggap kaya untuk mampu membeli perkakasan itu,” katanya.CAP turut mengkritik akses internet negara dengan mengatakan ada kawasan-kawasan masih memiliki gangguan dan sangat perlahan.“Jika komputer riba dan tablet tidak dapat diperolehi dengan mudah, maka kerajaan seharusnya tidak meneruskan dengan pendidikan dalam talian dan menimbangkan kaedah alternatif,” katanya.“Kanak-kanak yang berada dalam kategori mudah terjejas boleh belajar di rumah. Guru bersara yang masih layak untuk bekerja boleh digerakkan bagi tujuan ini.”CAP turut mendesak supaya perkhidmatan internet ditingkatkan dan liputan boleh diakses di seluruh negara.“Di mana ini tidak mungkin, contohnya di kawasan pedalaman, pengaturan lain mestilah dibuat untuk mendidik kanak-kanak ini.”


Rebut insentif diskaun bayaran balik PTPTN hingga 31 Mei

Perbadanan Tabung Pendidikan Tinggi Nasional (PTPTN)  menyeru peminjam supaya memanfaatkan insentif diskaun bayaran balik pinjaman hingga 20% yang ditawarkan oleh agensi itu hingga 31 Mei ini.
Ketua Eksekutif PTPTN Ahmad Dasuki Abdul Majid berkata tawaran diskaun bermula 1 Mac lepas mencakupi empat kategori iaitu pemberian diskaun 20% atas baki hutang untuk penyelesaian penuh pinjaman dan diskaun 15% untuk penyelesaian sekurang-kurangnya 50% daripada baki hutang.
“Selain itu, PTPTN juga menawarkan diskaun 15% untuk bayaran balik melalui potongan gaji atau Debit Terus mengikut jadual bayaran balik dan diskaun 5% untuk bayaran balik melalui aplikasi myPTPTN,” katanya dalam kenyataan di Kuala Lumpur hari ini.
Beliau berkata PTPTN menyediakan pelbagai saluran bagi memudahkan peminjam membuat bayaran balik termasuk secara dalam talian iaitu melalui aplikasi myPTPTN dan perbankan Internet.
Selain itu, Dasuki berkata PTPTN turut membuka kaunter khas di lokasi terpilih di seluruh negara bagi membantu peminjam yang berhasrat untuk merebut peluang insentif diskaun bayaran balik itu.
Pada masa yang sama, beliau turut mengucapkan terima kasih kepada semua peminjam yang telah membuat bayaran balik pinjaman sepanjang tempoh pelaksanaan diskaun dan penghargaan kepada rakan strategik yang turut mengadakan kempen membayar balik pinjaman PTPTN.
“Komitmen peminjam yang membuat bayaran balik amatlah dihargai dalam memastikan kelangsungan pemberian pinjaman pendidikan kepada generasi akan datang,” katanya.
Peminjam juga boleh menghubungi PTPTN untuk maklumat lanjut menerusi Careline PTPTN di 03-2193 3000, Live Chat melalui www.ptptn.gov.my, e-Aduan https://eaduan.ptptn.gov.my/ atau media sosial rasmi PTPN.


Zahid keluarkan notis tuntutan terhadap Dr M, Muhyiddin

Presiden Umno Ahmad Zahid Hamidi telah mengeluarkan notis tuntutan terhadap bekas Perdana Menteri Dr Mahathir Mohamad dan Muhyiddin Yassin berhubung tohmahan serta kenyataan yang didakwa berbaur fitnah ke atasnya.Perkara itu dinyatakan dalam dua kenyataan media oleh Tetuan Shahrul Hamidi dan Haziq, yang mewakili Zahid.Mahathir didakwa membuat kenyataan terbabit dalam sesi soal jawab selepas pelancaran Aspirasi Pejuang bagi Pilihan Raya Negeri (PRN) Johor di Putrajaya pada 23 Februari lepas manakala Muhyiddin dalam ucapannya di Felda Tenggaroh, Johor pada 16 Februari.Susulan itu, suatu notis tuntutan dikeluarkan serta diserahkan kepada Mahathir dan Muhyiddin masing-masing pada 25 dan 23 Februari secara kendiri selain Pos Berdaftar.“Sehingga kini, kami masih belum menerima apa-apa jawapan,” menurut firma guaman tersebut dalam kenyataan itu.Notis itu antaranya menuntut supaya kedua-dua pemimpin menghentikan, memadam dan menurunkan penerbitan kenyataan tersebut dalam tempoh tujuh hari.Selain itu, ia menuntut suatu permohonan maaf secara bertulis dan terbuka diterbitkan kepada Zahid serta aku janji tidak akan mengulangi kenyataan sama.


Kabinet Najib setuju ketua audit negara semak laporan audit 1MDB, kata saksi

Mahkamah Tinggi hari ini diberitahu bahawa jemaah menteri sebelum ini di bawah pimpinan Najib Razak bersetuju agar ketua audit negara meneliti laporan audit 1Malaysia Development Berhad (1MDB) yang disediakan oleh firma audit, Deloitte Malaysia.Bekas timbalan ketua setiausaha (TKSU) (Kabinet) Mazidah Abdul Majid, 72, ketika membacakan penyataan saksinya berkata keputusan itu dicapai dalam mesyuarat jemaah menteri (MJM) pada 4 Mac 2015, yang dihadiri 36 orang menteri yang kemudiannya disahkan dalam minit mesyuarat MJM bertarikh 13 Mac 2015.Menurut Mazidah, beliau hadir pada MJM tersebut kerana tugasnya selaku TKSU Kabinet adalah untuk membantu ketua setiausaha negara (KSN) yang merupakan setiausaha jemaah menteri, untuk merekodkan minit MJM.Ketika merujuk kepada minit MJM itu, Mazidah berkata Najib memberitahu ahli Kabinet dalam satu perutusan khas (sewaktu MJM) bahawa ketua audit negara akan meneliti laporan audit pengurusan kewangan dan pelaburan 1MDB yang disediakan Deloitte Malaysia serta mendapatkan dokumen sokongan bagi memastikan pelaburan syarikat itu teratur.“Tambah Najib, satu lagi taklimat yang akan disampaikan dalam MJM ini adalah daripada pihak Deloitte Malaysia untuk menentukan sama ada terdapat salah laku seperti rasuah atau penyalahgunaan dana dan sebagainya dalam 1MDB.“Taklimat oleh Ketua Pegawai Eksekutif 1MDB Arul Kanda Kandasamy (ketika itu) pula akan memberikan fokus kepada penjelasan mengenai kedudukan dan pelan pemulihan 1MDB bagi menangani masalah aliran tunai jangka pendek dan jangka panjang berhubung obligasi hutangnya untuk memastikan kemampanan syarikat itu dalam jangka panjang,” katanya semasa pemeriksaan utama oleh Timbalan Pendakwa Raya Nadia Zulkefli pada perbicaraan kes Najib dan Arul Kanda yang berdepan pertuduhan meminda laporan akhir audit 1MDB.Menurut saksi pendakwaan kesembilan itu, Najib dalam perutusan khasnya turut berkata setelah ketua audit negara meneliti dan mengesahkan laporan audit 1MDB oleh Deloitte Malaysia, ia akan dibentangkan kepada jawatankuasa kira-kira wang negara (PAC).“Bagaimanapun, Najib berkata pembentangan laporan kepada PAC mengenai 1MDB perlu dipertimbangkan dan dirancang dengan berhati-hati bagi mengelakkan fakta atau isu-isu syarikat tersebut diputarbelitkan misalnya melalui pembocoran maklumat kepada pihak ketiga dan dijadikan kontroversi,” katanya.Sementara itu, ketika disoal balas peguam Najib, Muhammad Shafee Abdullah adakah keputusan (untuk meneliti laporan audit) tersebut dimaklumkan kepada agensi berkaitan iaitu Jabatan Audit Negara (JAN) dan PAC, Mazidah berkata beliau hanya memberitahu JAN, tetapi tidak PAC, kerana ia (PAC) tidak berada di bawah portfolio beliau.Shafee: Adakah Tan Sri setuju bahawa Najib selaku perdana menteri dan menteri kewangan ketika itu mencadangkan ini (penelitian semula laporan audit 1MDB) untuk memastikan hak 1MDB dilindungi?Mazidah: Ya, berdasarkan minit MJM ini.Shafee: Sebagai perdana menteri dan menteri kewangan ketika itu, Najib tidak mempunyai kepentingan peribadi terhadap 1MDB, kecuali untuk kepentingan rasmi?Mazidah: Ia merupakan tanggungjawab Najib (untuk membangkitkan perkara tersebut).Najib, 68, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB yang dimuktamadkan ketua audit negara, sebelum laporan itu “sekali lagi dimuktamadkan” dan dibentang di hadapan PAC bagi mengelak sebarang tindakan diambil terhadap beliau.Arul Kanda, 45, pula didakwa bersubahat dengan Najib dalam membuat pindaan tersebut bagi melindungi ahli Parlimen Pekan itu daripada tindakan tatatertib, sivil atau jenayah berkaitan 1MDB.Kesalahan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Pusat, Wilayah Persekutuan Putrajaya antara 22 dan 26 Februari 2016, mengikut Akta Suruhanjaya Pencegahan Rasuah Malaysia yang membawa hukuman maksimum penjara 20 tahun atau denda lima kali ganda nilai suapan atau RM10,000 mengikut mana lebih tinggi, jika sabit kesalahan.Perbicaraan di hadapan Hakim Mohamed Zaini Mazlan bersambung 9 September ini.


2 anggota keselamatan ditahan, ‘beli undi’ untuk parti tempatan Sabah

Dua anggota pasukan keselamatan di Lahad Datu, Sabah ditahan kerana membawa sejumlah wang, disyaki untuk “membeli undi” bagi sebuah parti politik tempatan, lapor Harian Metro.Kedua-dua anggota terbabit ditahan di sekitar Lahad Datu, semalam.Sumber memberitahu Harian Metro, suspek merupakan “orang tengah” untuk memberikan wang kepada pengundi yang mengundi awal hari ini.“Suspek ditahan pasukannya selepas menerima maklumat risikan berhubung tindakannya yang menjadi wakil kepada parti politik itu.“Wang itu dipercayai akan diberikan kepada anggota agar mengundi parti berkenaan hari ini,” lapor Harian Metro.Akhbar itu melaporkan, suspek di bawa ke pejabat Suruhanjaya Pencegahan Rasuah Malaysia (SPRM) untuk tindakan lanjut.Pesuruhjaya Polis Sabah Hazani Ghazali mengesahkan penahanan anggota terbabit kepada akhbar berkenaan dan berkata, siasatan lanjut kini diambil alih SPRM.“Saya sahkan penahanan anggota terbabit dan polis sudah serahkan kepada SPRM untuk siasatan lanjut,” katanya.Pengundian awal bagi Pilihan Raya Negeri Sabah bermula 8 pagi ini bagi membolehkan 16,877 anggota polis, tentera dan pasangan mereka menunaikan tanggungjawab masing-masing di 55 pusat mengundi di seluruh negeri.Proses pengundian awal itu berlangsung dari 8 pagi sehingga 5 petang ini.


Letupan di Istanbul bunuh 6 nyawa

Enam orang maut manakala 81 lagi cedera dalam letupan di Istiklal Avenue, Istanbul pada Ahad, lapor Agensi Anadolu.
Naib presiden Turkiye, Fuat Oktay yang melawat lokasi kejadian memberitahu media di Dataran Taksim Istanbul bahawa seorang penyerang wanita bertindak meletupkan bom dan tindakan itu dianggap sebagai perbuatan pengganas.
Menurut Gabenor Istanbul Ali Yerlikaya, insiden itu berlaku sekitar 4.20 petang waktu tempatan, manakala polis dan pegawai kecemasan telah mengepung tempat kejadian.
Terdahulu, sejurus sebelum berlepas ke Indonesia bagi menghadiri sidang kemuncak G20 ke-17, Presiden Turkiye Recep Tayyip Erdogan berkata serangan bom itu "berkemungkinan serangan pengganas."
Beliau berkata negara tidak akan tunduk kepada keganasan, dan semua pelaku akan dikenal pasti.
Pemimpin dunia termasuk Pakistan, Sweden, Ukraine, Azerbaijan dan lain-lain mengutuk serangan itu dan menyampaikan ucapan takziah kepada Turkiye.


91.1% remaja lengkap divaksinasi, 64.6% dewasa terima dos penggalak

Sebanyak 2,834,807 individu atau 91.1% daripada populasi remaja berusia 12 hingga 17 tahun di negara ini telah melengkapkan vaksinasi Covid-19, setakat semalam.Berdasarkan data menerusi laman web CovidNow, sebanyak 2,934,891 individu atau 94.3% daripada kumpulan itu pula sudah menerima sekurang-kurangnya satu dos vaksin.Bagi populasi kanak-kanak berusia lima hingga 11 tahun pula, sebanyak 1,097,425 individu atau 30.9% telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids).Sementara itu, bagi populasi dewasa, sejumlah 15,202,158 individu atau 64.6% telah menerima dos penggalak Covid-19 manakala sejumlah 22,932,696 individu atau 97.5% daripada populasi sama telah melengkapkan vaksinasi mereka dan 23,209,324 individu atau 98.7 peratus menerima sekurang-kurangnya satu dos vaksin.Vaksinasi harian semalam menyaksikan sebanyak 64,759 dos vaksin diberikan meliputi 20,178 dos pertama, 1,736 dos kedua dan 42,845 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 68,002,567.Sementara itu, menurut portal GitHub KKM, 70 kes kematian akibat Covid-19 direkodkan semalam dengan Perak merekodkan angka tertinggi iaitu 20 kes, diikuti Selangor (11), Johor (10) dan Kelantan (sembilan).Kedah merekodkan tujuh kes, Negeri Sembilan dan Sabah masing-masing empat kes, Pahang (tiga) manakala masing-masing satu kes di Perlis dan Terengganu.


Suasana kempen hambar ketika SOP PRN Johor terus ketat

Kempen bagi Pilihan Raya Negeri (PRN) Johor sudah menghampiri hari ketujuh, namun suasananya kelihatan hambar dan tidak meriah dengan kekurangan bendera-bendera parti politik dan poster calon.Kebiasaanya, pilihan raya dianggap seakan satu pesta yang meriah dengan “perang” bendera dan kain-kain rentang yang memaparkan gambar calon bertanding diletakkan bersama logo parti politik masing-masing.Selain itu di musim pilihan raya juga kebiasaannya pergerakan parti politik meriah dengan kenderaan-kenderaan penyokong parti dihiaskan dengan bendera serta kreativiti masing-masing menghias kenderaan jentera parti.Bukan itu sahaja, suasana dihangatkan lagi dengan kempen melalui pembesar suara memuji kebolehan dan keistimewaan calon masing-masing sehingga boleh didengari berpuluh meter jauhnya.Bagaimanapun, tinjauan MalaysiaNow di daerah Segamat mendapati suasana kempen yang hambar.Suruhanjaya Pilihan Raya hanya membenarkan ceramah di premis parti dengan kehadiran tidak lebih 100 orang termasuk penganjur.Bendera-bendera parti yang dipacak di tepi jalan boleh dikira dengan jari dan hanya boleh dilihat selang beberapa puluh minit dengan perjalanan kereta.Di tepi pekan Segamat, MalaysiaNow mengikut perlahan sebuah pacuan empat roda dari Pakatan Harapan (PH) yang kosong dan hanya dinaiki oleh pemandu dan seorang penumpang berkemungkinan sedang meronda di kawasan berkenaan.Sementara itu, di laluan Labis-Lenga, hanya kelihatan beberapa batang bendera parti dipacak.Boleh dikatakan, hampir sepanjang jalan tidak kelihatan bendera dan poster-poster calon melainkan daripada Perikatan Nasional (PN) dan Barisan Nasional (BN).Ceramah lengangPada malam Selasa, ceramah calon PH bagi kerusi Dewan Undangan Negeri (DUN) Kota Iskandar di Taman Mutiara Rini tidak mendapat sambutan.Kerusi-kerusi yang disusun hanya dipenuhi oleh pengamal media dan petugas bilik gerakan parti.Disebabkan itu, perjalanan program yang dijangka berlangsung selama dua jam hanya mampu bertahan tidak sampai 40 minit.Meskipun lokasi ceramah sudahpun memastikan penjarakan fizikal dalam penyusunan kerusi, tetapi sambutan daripada pengundi masih kurang.Apakah penyebab sambutan kempen yang selalunya meriah dan luar biasa menjadi satu suasana yang sangat sugul dan hambar?Suasana ceramah yang dihadiri lebih ramai pengamal berbanding orang ramai dalam kalangan pengundi atau penyokong.Di Kampung Tonjos, Mukim Jabi yang terletak kurang lima kilometer daripada pekan Segamat, Shafiie Halim berkata dia tidak memasang harapan untuk berjumpa mana-mana calon yang bertanding.Katanya, dia lebih berminat berjumpa dengan sesiapa yang mahu membeli kereta yang diparkir di hadapan rumahnya selepas lebih dua bulan tong minyak hitam diletakkan di atas kenderaannya itu.“Sesiapa datang saya tak halau. Tapi saya tak ada lah sampai nak pergi ke tempat ceramah atau balai gerakan,” katanya kepada MalaysiaNow.“Saya tunggu orang datang nak tengok kereta saya sahaja. Dapat duit, boleh juga buat beli nasi.”Lain pula cerita dengan jiran Shafiie, seorang ibu tunggal yang mahu dikenali sebagai Lin berkata, bdia tidak mahu menyambut mana-mana pasukan kempen kerana khuatir dengan penularan Covid-19 yang masih tinggi.“Kalau datang setakat kat depan macam ni, saya boleh lagi. Tapi tak boleh datang masuk rumah macam dulu. Saya takut,” katanya dan menambah tidak memboikot kempen sebaliknya hanya mahu menjaga keselamatan diri.Meskipun begitu, kedua-dua mereka memberitahu, situasi tersebut tidak akan mematahkan semangat untuk menjalankan tanggungjawab sebagai pengundi pada 12 Mac nanti.Pada kempen-kempen PRN sebelum ini, Suruhanjaya Pilihan Raya (SPR) mengalakkan parti-parti politik mengadakan kempen secara dalam talian berbanding ceramah secara kehadiran fizikal bagi mengelakkan kesesakan dan penularan jangkitan Covid-19.Untuk rekod, tiga PRN sebelum ini, ceramah di premis parti dan kempen rumah ke rumah adalah tidak dibenarkan mengambil jangkitan Covid-19 mencecah puluhan ribu kes sehari.Semalam, SPR mengumumkan tambahan prosedur operasi standard (SOP) bagi PRN Johor yang membenarkan ceramah diadakan di premis rasmi parti dengan kehadiran tidak melebihi 100 orang atau 50% kapasiti ruang mengambil kira pandangan oleh kementerian kesihatan (KKM) dan Majlis Keselamatan Negara (MKN).


Tiada kelibat Anwar dalam serahan memorandum kepada Agong disertai Mahathir

Kemunculan bersama Dr Mahathir Mohamad dan Anwar Ibrahim untuk membantah proklamasi darurat tidak menjadi kenyataan hari ini apabila presiden PKR itu tidak hadir ke Istana Negara kerana mempunyai beberapa program di kawasannya di Port Dickson.Kehadiran Anwar dan Mahathir sebelum ini diuar-uarkan penganjurnya, Gerakan Tamat Darurat yang diketuai Ahli Parlimen Shah Alam Khalid Samad bagi mendesak darurat ditamatkan.Kehadiran Anwar hari ini sepatutnya menjadi acara pertama yang menggabungkan beliau dengan Mahathir dalam sebuah acara selepas kedua-duanya menjarakkan diri selepas kerajaan Pakatan Harapan (PH) jatuh tahun lalu.Jawatankuasa Tamat Darurat turut menjemput kedua-dua pemimpin itu untuk menyertai delegasi penyerahan petisyen kepada Sultan Abdullah Sultan Ahmad Shah bagi menggesa perintah darurat ditamatkan bersama-sama Presiden Amanah Mohamad Sabu, dan Setiausaha Agung DAP Lim Guan Eng.Bagaimanapun seperti Anwar, Lim yang juga bekas menteri kewangan turut tidak kelihatan hari ini.Antara pemimpin pembangkang yang turut hadir termasuk pemimpin PKR Maria Chin Abdullah, Fahmi Fadzil, dan Tian Chua, Hannah Yeoh dan Teresa Kok dari DAP dan Mukhriz Mahathir mewakili Pejuang.Ini merupakan petisyen kedua diserahkan kepada Agong oleh Jawatankuasa Rayuan Tamatkan Proklamasi Darurat.Surat pertama diserahkan kepada Agong pada 26 Mac lalu oleh Khalid tetapi menurutnya tiada sebarang jawapan.Bercakap kepada pemberita hari ini, Mahathir mendakwa kerajaan tidak memberikan maklumat yang cukup kepada Agong sebelum perintah darurat diisytiharkan.“Rakyat sekarang ini tidak seperti biasa, berasa tidak senang dengan keadaan ini, orang Melayu biasanya tidak menderhaka kepada raja.“Orang Melayu dah mula berasa marah kepada raja, kita akan dapati di media sosial kerana mereka menderita akibat darurat,” kata bekas perdana menteri itu.Ketika ditanya apakah tindakan yang akan diambil jika diperkenankan menghadap Agong bagi menjelaskan kebimbangan mereka, Mahathir berkata delegasi tidak dibenarkan untuk mengadap Agong.“Kami hanya boleh jumpa setiausaha (sulitnya), sebelum ini, walaupun saya tidak lagi jadi perdana menteri saya dibenarkan masuk di pintu hadapan (Istana), tetapi sekarang saya terpaksa masuk dari pintu belakang,” tambahnya.Dalam pada itu, Khalid berkata memorandum disampaikan melalui pegawai Istana untuk diserahkan kepada Agong.“Kami yakin Yang di-Pertuan Agong akan bersetuju kami menghadap kerana kami mewakili rakyat jelata. Ia perlu dilakukan demi kepentingan negara dan demi kepentingan raja-raja Melayu,” katanya.Darurat diisytiharkan pada Januari selepas berlakunya peningkatan kes Covid-19 di seluruh negara.Pada masa sama, kerajaan melaksanakan perintah kawalan pergerakan buat kali kedua yang dikenali sebagai PKP2.0.Perdana Menteri Muhyiddin yassin mengatakan kerajaan awam akan terus berfungsi dan berikrar tidak akan ada gangguan terhadap aktiviti ekonomi dan sistem kehakiman.Beliau juga berkata Parlimen tidak akan berjalan sepanjang darurat, dan tiada pilihan raya akan diadakan dan menambah pilihan raya umum akan diadakan apabila jawatankuasa bebas darurat memberikan lampu hijau.


Mengangkat isu-isu tempatan menjelang PRU15

Pilihan Raya Umum ke-15 (PRU15) akan diadakan tidak lama lagi.Mungkin Julai ini atau bila-bila masa sampai tahun depan.Keadaan Covid-19 negara yang berada dalam tempoh transisi daripada pandemik ke endemik akan berakhir untuk digantikan dengan endemik sepenuhnya.Perjanjian persefahaman (MoU) antara Pakatan Harapan (PH) dengan kerajaan juga akan tamat.Dengan pembubaran Parlimen nanti, apa yang dinamakan sebagai kerajaan Keluarga Malaysia juga berakhir.Maka dijangkakan PRU15 nanti melibatkan pilihan raya Parlimen dan pilihan raya negeri Kelantan, Terengganu, Perlis, Kedah, Pulau Pinang, Perak, Selangor dan Negeri Sembilan.Suatu yang unik dalam sejarah pilihan raya negara apabila banyak negeri tidak perlu mengadakan pilihan raya untuk Dewan Undangan Negeri (DUN) kerana mereka melakukannya sebelum tamat tempoh penggal akibat pergolakan parti politik masing-masing.Dalam sistem negara ini terdapat tiga lapis kerajaan, iaitu kerajaan pusat, kerajaan negeri dan kerajaan tempatan yang sepatutnya masing-masing diperintah melalui hasil pilihan raya.Tetapi pilihan raya tempatan sudah lama dimansuhkan.Maka pemerintah kerajaan tempatan dilantik oleh kerajaan negeri.Makna kata, apabila dilakukan pilihan raya negeri, ia juga merangkumi pemilihan untuk kerajaan tempatan.Jika PRU diadakan waktu terdekat, maka tentunya isu utama adalah kenaikan harga barang makanan yang mendadak dan menjejaskan kehidupan seharian rakyat.Ia merupakan isu nasional yang pastinya menjadi bahan perbincangan menjelang pilihan raya dan semasa kempen.Isu nasional berhubung dengan kerajaan pusat kerana hanya mereka mempunyai kuasa untuk menanganinya.Selalunya apabila PRU diadakan di mana pilihan raya Parlimen dan negeri berlaku serentak, maka isu-isu nasional mendominasi perbincangan.Akibatnya isu-isu negeri tenggelam.Hanya apabila pilihan raya negeri (PRN) diadakan secara berasingan, maka isu-isu negeri tertonjol.Mungkin kerana Malaysia ini sebuah negara kecil berbanding, umpamanya Indonesia, Filipina dan India, maka fokus perbincangan politik cenderong untuk bersifat nasional, bukannya negeri, apatah lagi tempatan.Lebih-lebih lagi kempen sesuatu pilihan raya adalah pendek jika dikirakan masa untuk membincangkn isu-isu nasional, negeri dan tempatan.Kerajaan pusat mempunyai kuasa lebih besar berangkaian secara langsung dengan kerajaan negeri dan tempatan.Walaupun semua kerajaan itu berhubung dengan rakyat, tetapi kerajaan tempatan mempunyai kaitan paling hampir.Lihatlah sekeliling kediaman anda.Kutipan sampah, longkang tersumbat, pemotongan rumput, pengurusan taman permainan kanak-kanak setempat, jalan berlubang, penguatkuasaan peraturan kejiranan, pemeliharaan pokok-pokok di ruang awam, pengurusan tempat letak kereta awam, penyediaan pasar awam, medan selera, pasar malam dan banyak perkara yang hampir dengan kediaman anda mempunyai hubungan rapat dengan kerajaan tempatan.Kecekapan perkhidmatan kerajaan tempatan awam berhubung langsung dengan kehidupan seharian penduduk tempatan.Maknanya mutu kehidupn rakyat amat ditentukan oleh sikap dan komitmen kerajaan tempatan.Lebih-lebih lagi apabila ia berkait dengan perancangan bandar masa kini dan akan datang.Peranan kerajaan tempatan boleh menjadi luas.Antaranya ialah usaha untuk menyediakan kediaman bagi golongan tidak mampu membeli atau menyewa rumah.Penyediaan peluang-peluang pekerjaan dan perniagaan bagi penduduk tempatan.Menangani isu-isu keselamatan melalui kerjasama persatuan penduduk.Maknanya kerajaan tempatan bukan saja merupakan pihak berkuasa di peringkat tempatan tetapi merupakan agensi aktif menyediakan kehidupan selesa bagi para penduduk.Tetapi isu-isu tempatan tidak dikupas untuk pilihan raya bagi tatapan dan kesedaran umum.Ini kerana tiada pilihan raya kerajaan tempatan.Sementara kerajaan tempatan pula dilantik oleh kerajaan negeri.Di mana kerajaan negeri menguasai seluruh kerajaan tempatan walaupun penduduk memilih ahli Dewan Undangan Negeri (Adun) yang mungkin berlainan parti,Sementara itu, sempadan yang tidak sama antara kerajaan tempatan seperti dewan bandar raya dan majlis perbandaran dengan daerah pentadbiran serta kawasan pilihan raya DUN menjadikan penduduk tidak dapat menyelaraskan sokongannya kepada calon DUN yang bertanding sebagai wakilnya berhubung isu-isu tempatan.Kalau isu–isu nasional dibincangkan di Dewan Rakyat dan ahli Dewan Rakyat merupakan wakil rakyat, begitu juga isu–isu negeri dibahaskan di DUN dengan Adun adalah wakilnya maka isu-isu tempatan dibincangkan di majlis tempatan dengan ahli-ahlinya adalah sebenarnya wakil penduduk.Rakyat tentu lebih mengenal ahli parlimen dan Adun yang mewakili kawasannya tetapi kurang mengetahui ahli majlis tempatan.Apa yang dibincangkan di Parlimen dan DUN lebih diketahui sementara perbincangan dalam majlis tempatan kurang diambil peduli.Walaupun isu-isu nasional dan negeri adalah lebih penting tetapi isu-isu tempatan tidak kurang pentingnya lebih-lebih lagi ia berkaitan langsung dengan penduduk, baik terhadap keselamatan mahupun kediaman serta kejiranannya.Keadaan kurangnya mengetahui isu-isu tempatan berlaku selama ini adalah antara lain kerana ketiadaan kegiatan kewartawanan tempatan.Di negara-negara Barat, ada yang mempunyai akhbar tempatan yang menyiarkan berita dan mengetengahkan isu–isu tempatan.Di negara ini, akhbar arus perdana juga mempunyai sisipan yang melaporkan berita-berita tempatan, tetapi skopnya amat terhad.Kini dengan adanya media sosial serta kewartawanan warga negara (citizen journalism), maka kesedaran tempatan melalui berita dan isu–isu akan lebih mudah disebarkan.Kunci di sini ialah kesedaran tempatan (local awareness).Maknanya penduduk di sesuatu tempat mempunyai kesedaran terhadap isu-isu yang muncul di sekitar tempat kediaman mereka dengan azam untuk memperbaiki dan meningkatkan mutu kehidupan seharian.Dari kesedaran ini, mereka boleh aktif sama ada melalui persatuan penduduk atau badan bukan kerajaan (NGO) tempatan lain serta menyalurkan suara mereka melalui media sosial tempatan, yang akhirnya memberikan dorongan kepada majlis dan pihak berkuasa tempatan untuk memperbaiki keadaan.Menjadi ahli majlis tempatan bukanlah habuan politik tetapi merupakan tanggungjawab bagi mewakili para penduduk.Secara umum, suasana tempatan di negara ini masih jauh daripada memuaskan, lebih-lebih lagi apabila dibandingkan dengan keadaan di negara-negara maju.Daripada soal kebersihan hinggalah kepada perkhidmatan dan keceriaan persekitaran.Tentunya kemajuan sesuatu tempat juga mencerminkan sikap dan mentaliti penduduknya.Kalau sebahagian besar penduduk tidak menghiraukan kebersihan, maka tentulah persekitaran kawasan kejiranan menjadi kotor.Maka terpulang kepada penduduk sendiri untuk menentukan keadaan kawasan tempatan.Bagi mereka yang mempunyai kesedaran wajar memberi tekanan kepada pihak berkuasa tempatan dan anggota masyarakat untuk bersikap positif dan menerima nilai-nilai baik seperti kebersihan dan muafakat kejiranan.Ia bukanlah suatu perkara mudah tetapi begitulah cabaran kehidupan.Dalam hal ini, kempen kesedaran dan pendidikan bagi menyemai nilai-nilai baik di kawasan tempatan wajar juga dilakukan dari sekolah lagi melalui aktiviti kokurikulum dengan harapan pada masa akan datang akan ada generasi warga tempatan yang bersikap positif.Oleh kerana tiada pilihan raya tempatan maka isu-isu berkaitan kini wajar diketengahkan semasa PRU.Calon-calon Adun wajar disedarkan tentang isu-isu tempatan ini jika mereka mahu undi para penduduk.Sementara pengundi pula, selain prihatin terhadap politik nasional dan negeri, perlu juga mengambil kira kepentingan tempatan yang memberi kesan langsung kepada kehidupan seharian mereka.


Pelitup muka wajib di kawasan tertutup sekolah namun ada pengecualian, kata Radzi

Pelitup muka masih wajib dipakai ketika berada di kawasan tertutup dalam premis sekolah kecuali dalam situasi tertentu berkuat kuasa 1 Mei ini, kata Menteri Kanan Pendidikan Radzi Jidin.Beliau berkata pengecualian pemakaian pelitup muka antara lain adalah ketika bersendirian, ketika guru mengajar dalam kelas, individu berkeperluan khas, individu yang mengalami masalah pernafasan, semasa melakukan aktiviti sukan dan rekreasi dan melibatkan kanak-kanak berumur lima tahun ke bawah.“Pemakaian pelitup muka adalah digalakkan ketika berada di luar bangunan dan kawasan terbuka dalam premis sekolah atau ketika sedang melakukan aktiviti secara berkumpulan,” katanya pada sidang media mengenai pengoperasian sekolah hari ini.Ia susulan pengumuman kelonggaran langkah kawalan dan pencegahan Covid-19 di negara ini oleh Menteri Kesihatan Khairy Jamaluddin semalam, antaranya pemakaian pelitup muka di luar bangunan akan menjadi pilihan bukan lagi satu kewajipan, selain tidak wajib mengimbas aplikasi MySejahtera untuk memasuki premis.Radzi berkata penjarakan fizikal yang menetapkan jarak satu meter antara satu meja dengan meja yang lain sebelum ini, dimansuhkan.“Keberadaan satu meter ini telah menimbulkan beberapa kekangan kepada sekolah. Namun, penjarakan fizikal adalah digalakkan dalam keadaan tidak memakai pelitup muka,” katanya.Radzi berkata imbasan kod QR MySejahtera juga tidak diwajibkan apabila memasuki premis institusi pendidikan.Mengenai kehadiran murid, guru, pegawai pengurusan dan anggota kumpulan pelaksana (AKP) ke sekolah, beliau berkata kehadiran mereka adalah diwajibkan dan perlu melakukan ujian kendiri Covid-19 sekiranya bergejala.Bagi pengurusan murid bergejala dan positif Covid-19, Radzi berkata murid berkenaan perlu diasingkan di bilik isolasi terlebih dahulu.“Murid itu perlu menjalani ujian kendiri dan sekiranya didapati negati, murid boleh mengikuti pembelajaran dengan memakai pelitup muka dan sekiranya positif, guru perlu menghubungi ibu bapa bagi tindakan seterusnya,” katanya.


Angka perkahwinan di China merosot ke tahap terendah dalam sejarah

Jumlah perkahwinan di China merosot pada 2022 ke tahap terendah dalam sejarah republik itu, lapor akhbar tempatan Yicai pada hari Ahad.
Ini sekali gus meneruskan penurunan berterusan sepanjang dekad lalu meskipun jumlah perkahwinan mungkin terjejas susulan kawalan pergerakan akibat Covid-19.
Data yang diterbitkan di laman web Kementerian Hal Ehwal Awam menunjukkan hanya 6.83 juta pasangan menyelesaikan pendaftaran perkahwinan mereka tahun lepas, turun kira-kira 800,000 berbanding tahun sebelumnya.
Penurunan angka pasangan yang mengikat pertunangan, yang berikutan sekatan pandemik yang mengekalkan berpuluh juta orang terkurung di rumah atau kompaun mereka selama berminggu-minggu tahun lalu, berlaku ketika pihak berkuasa menangani penurunan kadar kelahiran dan penurunan populasi.
Pada 2022, populasi China jatuh buat kali pertama dalam enam dekad, penurunan yang dijangka menandakan permulaan tempoh yang panjang dalam bilangan warganya dengan implikasi mendalam terhadap ekonomi dan dunia.
Kadar kelahiran China turun tahun lepas kepada 6.77 kelahiran bagi setiap 1,000 orang, terendah dalam sejarah, berbanding 7.52 pada 2021.
Ahli Demografi memberi amaran bahawa China akan menjadi negara tua, kerana tenaga kerjanya berkurangan dan kerajaan tempatan yang terhutang budi membelanjakan lebih banyak untuk penduduk tua mereka.
Untuk menggalakkan perkahwinan dan meningkatkan kadar kelahiran negara yang semakin ketara, China berkata bulan lalu ia akan melancarkan projek perintis di lebih 20 bandar untuk mewujudkan budaya perkahwinan dan melahirkan anak "zaman baharu".
Beberapa wilayah juga memberi pelanjutan cuti kahwin berbayar kepada pengantin baru.


Umno pecat Annuar Musa, 2 pemimpin Wanita

Majlis Kerja Tertinggi (MKT) Umno memecat Annuar Musa, dalam langkah yang dilihat cuba menyekat suara kritikan terhadap presidennya, Ahmad Zahid Hamidi yang membuat keputusan bekerjasama dengan Pakatan Harapan (PH) untuk membentuk kerajaan.
Mesyuarat malam tadi yang dipengerusikan Zahid turut mengambil keputusan untuk memecat Ketua Wanita Umno Bahagian Arau Shamsiah Yasin yang merupakan isteri bekas ketua Umno Perlis Shahidan Kasim, yang sebelum ini dipecat selepas bertanding di bawah tiket Perikatan Nasional (PH) pada Pilihan Raya Umum ke-15 (PRU15) baru-baru ini.
Seorang lagi ahli yang dipecat adalah Fatimah Kassim, yang merupakan isteri Ahli Parlimen Maran Ismail Abd Muttalib yang   turut bertanding di bawah PN.


Vaksinasi pemandu Grab, posmen dipertimbang dalam masa terdekat

Menteri Sains, Teknologi dan Inovasi Khairy Jamaluddin hari ini mengumumkan pemandu Grab dan posmen akan dipertimbangkan sebagai barisan hadapan ekonomi dan akan mendapat vaksin Covid-19 dalam masa terdekat.Beliau berkata Pos Malaysia akan membantu program imunisasi kebangsaan sebagai sebahagian usahasama korporat dengan menyebarkan risalah dari rumah ke rumah untuk menggalakkan vaksinasi di kawasan pedalaman.“Saya menerima permintaan dari Pos Malaysia untuk pertimbang posmen sebagai barisan hadapan yang boleh terima vaksin dalam masa terdekat,”“Vaksin yang bakal disediakan itu nanti, saya senang hati untuk pertimbang permintaan itu.Khairy yang juga merupakan menteri penyelaras PICK barkata, pemandu Grab juga turut akan dipertimbangkan untuk menerima vaksin.Beliau berkata sektor khidmat gig juga boleh menawarkan maklumat yang tepat mengenai vaksin melalui aplikasi mereka.Pusat-pusat vaksinasi juga akan dipetakan melalui aplikasi bagi memastikan pengguna mempunyai pengalaman positif ketika melakukan perjalanan menuju pusat-pusat tersebut.“Kami akan bincang perkara ini lebih lanjut dengan Grab mengenai bagaimana kita nak petakan pusat-pusat vaksinasi bagi memastikan orang ramai yang ada janji temu lebih senang tempah perjalanan dari rumah mereka,” katanya.Aplikasi itu juga turut memasukkan link aplikasi MySejahtera bagi menggalakkan lebih ramai mendaftar untuk vaksinasi.Khairy mengumumkan kerjasama itu dalam Majlis Pelancaran Kolaborasi Korporat PICK. Selain Grab, kerjasama lain yang diumumkan hari ini termasuk Parkson Corporation Sdn Bhd, St John Ambulance of Malaysia dan Living Minds Sdn Bhd.


Di mana kurangnya sektor pelancongan tempatan?

Cuti bersempena Hari Malaysia memang dimanfaatkan oleh Fadzil Faez yang membawa keluarganya melancong ke Hatyai, Thailand.
Ia merupakan kali pertama dia menjejakkan kali ke luar negara sejak sempadan mula dibuka.
Fadzil membawa dua anak kecilnya melihat negara orang selama dua malam.
"Saya bawa keluarga pergi membeli-belah dan mencuba makanan Siam di sana. Buffet mereka lebih murah.
“Sebagai contoh, buffet steamboat hanya 300 Baht sekepala manakala anak-anak di bawah 90 sentimeter boleh makan percuma," katanya kepada MalaysiaNow.
Katanya, tempat-tempat menarik di Thailand juga menawarkan kemasukan percuma.
Menurut Fadzil, dia memilih untuk bercuti ke Thailand kerana tidak mahu terperangkap dalam kesesakan jalan raya di Malaysia.
"Di Langkawi, sekarang ini perjalanan feri sudah kurang. Kadang-kadang kita sudah beli tiket pergi, namun tiket balik tiada.
“Tempat tarikan juga mahal, contohnya kereta kabel di sana berharga RM50, jika ingin ke Skybridge perlu bayar asing," katanya.
Padanya, perjalanan ke Thailand masih berbaloi walaupun kadar tukaran ringgit tidak sekuat dahulu.
Meskipun tempat masuk di Thailand kadang kala sesak, namun dia berkata tidak sesukar mana jika boleh masuk melalui pintu selain Bukit Kayu Hitam.
Trend melancong di Thailand baru-baru ini menerima perhatian ramai pihak apabila ada antara mereka yang melahirkan kegusaran mengenai nilai wang ringgit yang dikatakan terjejas dengan trend tersebut.
Seperti Fadzil ramai yang memilih negara Gajah Putih itu sebagai destinasi pelancongan walaupun negara Malaysia mempunyai tarikan pelancongan yang tidak kurang menarik.
Bercakap kepada MalaysiaNow, Norain Othman dari fakulti hotel dan pengurusan pelancongan, Universiti Teknologi Mara berkata, Thailand mempunyai lebih banyak kepelbagaian dari segi tarikan pelancongan.
"Dari segi perkhidmatan hospitaliti, mereka lebih mesra pelanggan, dari pemandu teksi, penjual sehingga ke pekerja hotel.
"Rakyat Malaysia juga memang lama minat dengan makanan Siam. Harga murah dan amat segar terutama makanan laut," katanya.
Selain Thailand, Indonesia juga giat memasarkan wilayah-wilayah kedua, atau secondary provinces yang belum popular, dan pada masa yang sama membangunkan tarikan lokal yang unik dan menggambarkan identiti setempat.
Dari sudut promosi, mereka mempunyai kempen pelancongan merentas pelbagai musim dan festival.
Dari sudut pelancongan domestik, katanya kebanyakan pengembara Thailand sendiri tidak sedar mengenai promosi pelancongan bersifat high-end di negara mereka.
Kempen "Thais travel in Thailand" meningkatkan kesedaran dan persepsi percutian domestik.
"Kerajaan Thailand juga beberapa tahun lepas mencipta insentif cukai untuk memperkasakan pelancongan domestik, dan ini menunjukkan hasil positif," katanya.
Mengenai sektor pelancongan tempatan, Norain berkata rata-rata rakyat tempatan merasakan industri ianya tidak mempunyai operator taman tema high-end yang cukup selain fasiliti untuk keperluan khas.
"Mereka juga tidak gemar dengan kakitangan gerai yang tidak mesra pelanggan, selain kurangnya produk bertara high-end," katanya.
Antara lain, industri pelancongan tempatan turut terkesan dengan tambang pengangkutan dan harga bilik yang mahal, mutu khidmat pelanggan yang kurang memuaskan, dan cukai perkhidmatan yang tinggi.
Sikap pelancongan atau "travel behaviour" juga berbeza mengikut generasi.
Norain berkata, generasi “baby boomer” gemar dengan destinasi popular dan tempat keagamaan selain menikmati produk agro-pelancongan.
Generasi X pula gemarkan citarasa tempatan selain pengalaman alam semula jadi dan kebudayaan di satu-satu negara.
Mereka akan memilih tempat yang berbaloi dengan bayaran serta lokasi yang mempunyai tawaran makanan dan minuman yang enak.
"Gen Y lebih tertumpu kepada aspek escapism, diversiti kebudayaan, tempat bersejarah dan aneka citarasa. Mereka akan melawat taman negara, pusat perlindungan hidupan luar dan membeli-belah produk berjenama.
"Bagi Gen Z, sikap pelancongan mereka cenderung kepada status sosial, pengalaman baru dan membeli-belah. Mereka tertumpu kepada tempat yang mencabar, rawatan kesihatan dan aktiviti sukan."


Lebih 38,000 mangsa banjir masih berlindung di pusat pemindahan sementara

Seramai 38,738 mangsa banjir masih berlindung di 126 pusat pemindahan sementara (PPS) di tiga negeri yang terjejas setakat 8 pagi ini.
Di Johor, Jawatankuasa Pengurusan Bencana Negeri (JPBN) memaklumkan jumlah mangsa banjir berkurangan daripada 39,677 pada 8 malam tadi kepada 38,587 pagi ini.
Seramai 10,747 keluarga masih ditempatkan di 123 PPS yang beroperasi di empat daerah terjejas masing-masing 37,827 orang di Batu Pahat, diikuti di Muar (504 orang),  Segamat (193 orang) dan Tangkak 63 orang.
Cuaca diramalkan cerah di kesemua 10 daerah pada pagi ini.
Sementara itu, di Pahang Sekretariat JPBN melaporkan jumlah mangsa banjir pagi ini berkurangan kepada 127 orang berbanding 145 orang pada malam tadi.
Daripada jumlah itu, seramai 90 orang berada di PPS Sekolah Kebangsaan (SK) Leban Chondong manakala 37 orang lagi berlindung di PPS SK Kampung Aur, kedua-duanya di Rompin.
Di Melaka, Sekretariat JPBN memaklumkan mangsa banjir di Jasin kekal 24 orang dan kesemuanya ditempatkan di PPS di SK Parit Penghulu.


Kes baru Covid-19 menurun ke paras 13,000

Malaysia merekodkan kes baru sebanyak 13,104 menjadikan kes keseluruhan Covid-19 meningkat sebanyak 2,198,235 kes.Sarawak mencatat kes harian tertinggi sebanyak 2,943 hari ini disusuli Selangor yang mencatat 1,558 kes jangkitan.Sabah mencatatkan kes harian sebanyak 1,078, Kedah (721), Kelantan (1,206), Perak (994), Pulau Pinang (955), Kuala Lumpur (270), Pahang (604), Melaka (362), Negeri Sembilan (165), Terengganu (685) dan Johor (1,455).Putrajaya (24), dan Perlis (80) sahaja negeri yang mencatat kes dua digit hari ini.Sementara Labuan (4) mencatatkan kes satu digit hari ini.


China dakwa AS enggan kongsi maklumat tentang belon China ditembak

Kementerian Luar China pada Jumaat berkata Amerika Syarikat (AS) enggan menjawab permintaan China untuk mendapatkan maklumat mengenai belon yang ditembak jatuh di pantai Carolina Selatan awal bulan ini.
Belon China itu, yang dinafikan Beijing sebagai alat pengintip, terbang di ruang udara AS dan Kanada selama seminggu sebelum Presiden AS Joe Biden mengarahkannya ditembak jatuh. Episod itu mengeruhkan lagi hubungan antara Washington dan Beijing, menyebabkan diplomat tertinggi AS menangguhkan lawatan ke China.
"AS, sejak mendapatkan (belon) itu hingga analisis serpihan (belon), telah bertindak secara sendiri sepenuhnya dan secara curi-curi," kata jurucakap kementerian luar Wang Wenbin pada satu taklimat media.
"Awal-awal lagi, China, melalui saluran konsular yang dilindungi jelas menuntut AS memaklumkan (China) mengenai kemajuan (pemulihan belon), tetapi AS enggan menjawab."
Komen Wang dikeluarkan sebagai jawapan kepada soalan mengenai siasatan AS yang sedang dijalankan terhadap belon itu.
China berkata belon pengintip yang dikatakan itu sebenarnya adalah belon udara awam yang digunakan untuk tujuan meteorologi, dan ia secara tidak sengaja diterbangkan ke ruang udara AS.
AS berkata makmal Biro Penyiasatan Persekutuan di Virginia sedang menganalisis serpihan belon itu atas dakwaan "eksploitasi kontra perisikan."
Kedua-dua Jabatan Negara dan Pentagon berkata mereka telah menghubungi rakan sejawatan mereka dari China selepas belon pengintip yang disyaki itu ditembak jatuh pada 4 Februari, dalam usaha untuk memastikan talian komunikasi terbuka.
Kementerian pertahanan China kemudiannya berkata ia menolak cadangan panggilan telefon dengan Pentagon kerana AS tidak mewujudkan "suasana yang sesuai".


Semangat perpaduan perangi Covid-19 masih kurang, kata Noor Hisham

Semangat perpaduan dalam kalangan rakyat Malaysia dalam memerangi pandemik Covid-19 dilihat masih kurang, yang menyumbang kepada peningkatan kes positif, kata Ketua Pengarah Kesihatan Dr Noor Hisham Abdullah.Beliau mengakui pematuhan prosedur operasi standard (SOP) oleh semua pihak masih menjadi isu pada masa kini walaupun pandemik itu telah melanda negara lebih setahun.“Saya fikir ia masih kurang kerana terdapat perselisihan dari segi perpaduan, kita berlawan sesama sendiri dari segi pendapat, pendekatan dan sebagainya, dan bukannya melawan menentang virus ini,” katanya.Beliau berkata demikian dalam ucap tamanya pada Webinar Antarabangsa Malaysia Pertama mengenai bantuan awal psikologi oleh Universiti Pendidikan Sultan Idris (Upsi) hari ini.Dr Noor Hisham turut memberi jaminan bahawa semasa krisis ini, setiap keputusan dibuat dengan pertimbangan mendalam.“Apabila anda mempunyai kehidupan dan mata pencarian, keseimbangan antara kesihatan dengan ekonomi, bagaimana anda mewujudkan keseimbangan yang betul, ini sangat sukar dan mencabar…untuk mendapat kesan yang minimum pada ekonomi dan hasil maksimum pada kesihatan.“Inilah sebabnya mengapa kadang-kadang ia tidak mudah, kerana anda perlu mengambil pertimbangan banyak perkara sebelum membuat sesuatu keputusan,” katanya.


Warisan akan teliti sebelum sokong RUU anti lompat parti di DUN Sabah

Parti Warisan (Warisan) akan meneliti secara menyeluruh sebelum menyokong Rang Undang-Undang (RUU) Anti Lompat Parti yang dijadual dibentangkan pada persidangan Dewan Undangan Negeri (DUN), kata presidennya Mohd Shafie Apdal.
Beliau berkata pihaknya mengalu-alukan pembentangan RUU itu, bagaimanapun ia perlu diteliti agar sebarang Undang-Undang Anti Lompat Parti yang bakal dikuatkuasakan mampu memberi kestabilan politik di Malaysia khususnya di Sabah.
"Kita tidak mahu ada pihak yang mengatakan bahawa Warisan tidak menyokong RUU Anti Lompat Parti...kita mahu perkara itu dilaksanakan secepat mungkin, namun kita mahu tahu dan teliti dahulu apa yang terkandung dalam RUU itu," katanya pada sidang media di Kota Kinabalu hari ini.
Semalam, Ketua Menteri Hajiji Noor dilaporkan berkata Kerajaan Sabah akan membentangkan RUU Anti Lompat Parti pada persidangan DUN yang bermula hari ini.
Mohd Shafie sebelum ini berkata pihaknya menyatakan cadangan berkaitan RUU Akta Anti Lompat Parti, yang mana cadangan itu bertujuan meminda Perkara 17 Perlembagaan Negeri Sabah bagi menambah Perkara 17A dan 17B.
Beliau berkata penambahan Perkara 17A antara lain melibatkan Ahli DUN bertukar parti politik, iaitu dia hendaklah berhenti menjadi Ahli DUN dan kerusinya menjadi kosong; sekiranya meletak jawatan, dipecat, berhenti, menyertai parti politik lain atau berhenti menjadi ahli parti politik diwakilinya atas apa juga sebab.
"Perkara yang sama juga akan dikenakan kepada calon bebas yang setelah dipilih ke DUN, menyertai parti politik. Seseorang Ahli DUN tidak perlu mengosongkan kerusinya jika partinya dibubarkan atau pendaftaran partinya dibatalkan atau dia meletakkan jawatan apabila dipilih sebagai Speaker,” katanya.
Beliau berkata penambahan Perkara 17B pula antara lain melibatkan perubahan gabungan parti politik iaitu Ahli DUN hendaklah berhenti menjadi ahlinya dan kerusinya menjadi kosong; sekiranya parti politik diwakilinya itu meninggalkan, dipecat, atau berhenti menjadi ahli gabungan parti politik yang bertanding pada pilihan raya.
Mohd Shafie berkata Speaker DUN Sabah hendaklah memaklumkan Suruhanjaya Pilihan Raya secara bertulis apabila berlakunya kekosongan kerusi di bawah Perkara-perkara tersebut, iaitu kekosongan itu hendaklah diisi dalam tempoh enam puluh hari dari tarikh penerimaan pemberitahuan.
Beliau berkata parti politik juga hendaklah meminda perlembagaannya selaras dengan penambahan berkenaan.


Permintaan sewa rumah tinggi ketika inflasi, OPR meningkat

Permintaan sewaan rumah kekal meningkat pada suku kedua 2022, mencatatkan peningkatan sebanyak 12.89% suku ke suku (QoQ) dan kenaikan sebanyak 96.83% bagi tahun ke tahun (YoY), dedah Property Guru Malaysia dalam Laporan Pasaran Hartanah Malaysia Bagi Suku Ketiga (Q3) 2022 hari ini.
Sementara itu, indeks harga sewaan turut meningkat sebanyak 2.82% QoQ dan 4.46% YoY pada suku kedua 2022, di mana menurut laman sesawang hartanah itu ia adalah satu perkembangan yang akan membawa kepada pertumbuhan dalam penawaran penyewaan hartanah apabila pemilik memanfaatkan trend meningkat permintaan dalam pasaran.
Memandangkan peningkatan kadar inflasi sebanyak 3.4% pada Jun dan peningkatan kadar dasar semalaman (OPR) kepada 2.25% pada awal tahun ini, laporan itu berkata bakal pembeli rumah mungkin akan membuat keputusan secara berhati-hati dalam pembelian hartanah.
"Dengan kadar inflasi yang meningkat dan kebimbangan kesan kenaikan kos pembelian, bakal pembeli rumah akan cenderung untuk menyewa rumah sebagai alternatif jangka pendek, dan pasaran sewa mungkin akan terus berkembang hingga separuh kedua tahun ini," katanya.
Laporan itu juga mencatatkan aliran menaik dalam beberapa sektor pasaran lain seperti indeks pasaran jualan hartanah, indeks permintaan dan indeks bekalan, merentasi kedua-dua sektor perumahan atas tanah atau bertingkat.
Bagi keseluruhan indeks permintaan, yang berada di wilayah negatif pada suku sebelumnya, menyaksikan peningkatan sebanyak 7.93% QoQ.
Menurut laporan itu juga, harga perumahan atas tanah mengatasi perumahan bertingkat, di mana indeks harga jualan perumahan atas tanah meningkat sebanyak 1.32% QoQ dan 5% YoY pada Q2 2022.
Dalam pada itu, ia berkata terdapat peningkatan sebanyak 1.91% QoQ dan 7.31% YoY dalam bekalan, menunjukkan ada sedikit peningkatan keyakinan sama ada di pihak pembeli dan penjual.
Ia selaras dengan laporan pasaran terkini yang diterbitkan oleh Jabatan Penilaian dan Perkhidmatan Harta pada April lalu, mengatakan jumlah keseluruhan urus niaga hartanah meningkat sebanyak 1.5%.
Property Guru juga berkata pembukaan semula sempadan memulihkan prospek pengembangan pasaran dalam menarik pembeli asing.
"Seperti yang dijangkakan, pasaran hartanah pada suku kedua tahun ini menyaksikan trend secara beransur-ansur bertambah baik, walaupun ia mungkin belum pulih sepenuhnya," kata Pengurus Property Guru Sheldon Fernandez.
Beliau turut menambah faktor berterusan seperti kenaikan inflasi, peningkatan OPR dan isu kemampuan akan mempengaruhi keadaan pasaran.
Justeru, katanya ia akan mengambil sedikit masa sebelum pengguna mulai yakin dalam membuat keputusan besar membeli hartanah.
“Kesan keseluruhan daripada faktor ini berkemungkinan besar akan dilihat dalam prestasi suku semasa," katanya.


Dewan Rakyat kecoh selepas DAP desak Hadi Awang disiasat

Sidang Dewan Rakyat pada sesi petang bertukar kecoh selepas Ahli Parlimen Jelutong RSN Rayer dari DAP mendesak agar Presiden PAS Abdul Hadi Awang disiasat atas kesalahan memudaratkan demokrasi.
Beliau memetik laporan akhbar mengenai kenyataan akhbar oleh Hadi yang juga ahli Parlimen Marang berhubung pertukaran kerajaan.
"Marang menyatakan pihak sebelah sana merancang menjatuhkan kerajaan sekarang.
"Saya menuntut menteri dalam negeri menyiasat kerana perkara ini menyalahi undang-undang Kanun Keseksaan di bawah Seksyen 124 B.
"Ini adalah kerajaan yang diilhamkan Tuanku," katanya.
Ucapan itu bagaimanapun dibantah oleh Misbahul Munir Masduki (PN-Parit Buntar) yang membangkitkan peraturan mesyuarat.
"Ini sangkaan jahat.
“Beliau membuat kenyataan politik, bukan merancang (kejatuhan kerajaan)," katanya.
Misbahul mahu kenyataan itu ditarik semula.
Rayer kemudian berkata, ia adalah tindakan menderhaka kepada Yang di-Pertuan Agong.
Berikutan itu, beliau dicabar oleh Khlir Bin Mohd Nor (PN-Ketereh) untuk membuat laporan polis berhubung kenyataan Hadi itu.
Selepas itu berlaku pertikaman lidah sehingga Timbalan Speaker Alice Lau menutup mikrofon.
"Jangan panas dalam dewan. Sila duduk. Ahli Yang Berhormat, kalau panas boleh rehat sekejap. Saya minta YB Jelutong gulung," kata Alice.
Rayer kemudiannya memohon perkara ini diberi perhatian.
“Rakyat tidak boleh merana jika berlaku sesuatu seperti yang dirancang oleh pembangkang," kata Rayer.
Hadi sebelum ini dilaporkan berkata, Perikatan Nasional berhak merancang untuk menumbangkan kerajaan yang dipimpin oleh Perdana Menteri Anwar Ibrahim kerana dijamin dalam amalan demokrasi.


Eksport Malaysia meningkat 48% kepada RM141 bilion pada Ogos

Perdagangan Malaysia kekal kukuh pada Ogos 2022 dengan eksport meningkat 48.2% kepada RM141.33 bilion, pertumbuhan dua digit yang ke-13 bulan berturut-turut, menurut Kementerian Perdagangan Antarabangsa dan Industri (Miti).
Import melonjak 67.6% kepada RM124.41 bilion dan lebihan dagangan berjumlah RM16.92 bilion.
Perdagangan meningkat 56.7% kepada RM265.74 bilion berbanding Ogos 2021, pertumbuhan dua digit yang ke-19 bulan berturut-turut, katanya dalam kenyataan hari ini.
“Pertumbuhan eksport telah disumbangkan oleh peningkatan eksport barangan elektrik dan elektronik (E&E), keluaran petroleum, minyak sawit dan keluaran pertanian berasaskan minyak sawit, gas asli cecair (LNG) serta barangan optik dan saintifik.
“Eksport keluaran petroleum, LNG serta barangan optik dan saintifik mencatatkan nilai bulanan tertinggi setakat ini.
“Eksport ke rakan dagang utama khasnya Asean, China, Amerika Syarikat (AS), Kesatuan Eropah (EU) dan Jepun merekodkan pertumbuhan dua digit.
“Nilai eksport bulanan tertinggi telah dicatatkan ke Jepun. Perbandingan bulan ke bulan, perdagangan, eksport, import dan lebihan dagangan, masing-masing berkembang sebanyak 5.2%, 5.4%, 5.0% dan 8.6%,” katanya.
Bagi tempoh Januari hingga Ogos 2022, katanya perdagangan meningkat 33.1% kepada RM1.873 trilion berbanding tempoh yang sama tahun lepas.
“Eksport telah melepasi RM1 trilion dalam tempoh lapan bulan, jangka masa tersingkat pernah dicatatkan bagi mencapai nilai ini, berkembang 30.3% kepada RM1.014 trilion.
“Import bertambah 36.7% kepada RM858.83 bilion dan lebihan dagangan naik 3.7% kepada RM155.57 bilion. Perdagangan, eksport, import dan lebihan dagangan mencatatkan nilai tertinggi bagi tempoh ini,” katanya.
Menurut Miti, eksport barangan perkilangan pada Ogos 2022, yang mewakili 84.5% daripada jumlah eksport naik 47.7% tahun ke tahun kepada RM119.48 bilion, pertumbuhan dua digit yang ke-13 bulan berturut-turut.
Katanya pertumbuhan ini telah disokong oleh kenaikan eksport barangan E&E, keluaran petroleum, barangan optik dan saintifik serta jentera, kelengkapan dan peralatan, dan setiap barangan ini telah merekodkan kenaikan melebihi RM1 bilion.
“Eksport hasil galian (7.6% syer) melonjak 59.1% tahun ke tahun kepada RM10.77 bilion, merupakan pertumbuhan dua digit yang ke-18 bulan berturut-turut disumbangkan oleh pertambahan eksport LNG dan petroleum mentah.
“Eksport keluaran pertanian (7.4% syer) meningkat 42.6% kepada RM10.47 bilion berbanding Ogos 2021, pertumbuhan dua digit yang ke-17 bulan berturut-turut.
“Kenaikan ini disokong oleh eksport yang kukuh bagi minyak sawit dan keluaran pertanian berasaskan minyak sawit,” katanya.


Jumlah mangsa banjir Sarawak yang dipindah ke PPS meningkat

Jumlah mangsa banjir yang terpaksa dipindahkan ke Pusat Pemindahan Sementara (PPS) di Sarawak meningkat kepada 38 orang setelah 22 mangsa dari tiga kampung di daerah Subis dekat Miri berpindah semalam.
Angkatan Pertahanan Awam Malaysia (APM) dalam kenyataannya hari ini berkata empat mangsa daripada dua keluarga di Kampung Dagang Sepupok Niah kini berlindung di PPS Dewan Masyarakat Sepupok Niah.
Seramai 18 mangsa lagi adalah daripada empat keluarga yang kini ditempatkan di PPS Dewan Masyarakat Bekenu setelah kediaman mereka di Kampung Jenggalas dan Kampung Dagang di Bekenu dinaiki air.
Sementara itu, 16 individu daripada tiga keluarga di Kapit yang menjadi kumpulan mangsa pertama dipindahkan dalam episod terbaru banjir di Sarawak ini masih lagi berlindung di PPS Asrama Kementerian Pembangunan Sosial dan Urbanisasi (KPSU) Kapit.


KKM jangka kes positif Covid meningkat di PPS

Kementerian kesihatan (KKM) menjangka peningkatan kes positif Covid-19 di pusat pemindahan sementara (PPS) seluruh negara, susulan bencana banjir yang berlaku di Malaysia ketika ini.Menteri Kesihatan Khairy Jamaluddin berkata ini berikutan keadaan PPS yang dianggap berisiko tinggi serta langkah dan pematuhan kesihatan awam yang tidak dapat dilaksanakan sepenuhnya ketika berdepan musibah banjir. “Dalam kita menyelamat mangsa banjir ini, keutamaan adalah untuk menyelamatkan mereka dan kadang kala memang tak dapat elakkan beberapa perkara yang sepatutnya dibuat dalam langkah kesihatan awam tidak dapat dipatuhi,” katanya dalam sidang media di Parlimen hari ini.Khairy berkata sehingga 11 pagi tadi, 181 kes dikesan positif Covid-19 di PPS seluruh negara melibatkan 117 kes di Selangor, Pahang (52), Kelantan (enam), Kuala Lumpur (empat) dan masing-masing satu di Negeri Sembilan dan Melaka. Hasil saringan di PPS itu juga mendapati kebanyakan kes adalah daripada kategori satu dan dua dengan kesemua mereka dipindahkan ke hospital, Pusat Kuarantin & Rawatan Covid-19 Berisiko Rendah (PKRC) atau kemudahan yang ditentukan iaitu PPS khusus untuk mereka yang mempunyai kes Covid-19.Menurut Khairy, KKM juga mengenal pasti 206 mangsa banjir sebagai kontak rapat dan mereka juga telah dipindahkan ke PPS yang khusus serta hospital.Bagi menghadapi pertambahan kes Covid-19, Khairy berkata sistem kesihatan awam telah disiap sedia untuk menerima lebih ramai pesakit disebabkan musibah banjir yang melanda ini. “Kita akan tambah bilangan pasukan KKM di lapangan. Kita akan teruskan dengan saringan-saringan di PPS supaya kita dapat kenal pasti mereka yang positif Covid-19 dan mereka diasingkan dan kontak rapat mereka juga telah dikenal pasti dan diasingkan,” katanya. Selain itu, bekalan pelitup muka, cecair sanitasi tangan dan pelbagai keperluan lain juga telah dihantar ke semua PPS sejak dua hari lepas.


959 kes baru Covid-19, 277 di Selangor

Sebanyak 959 kes baru Covid-19 dikesan hari ini termasuk enam jangkitan import, menjadikan angka keseluruhan penularan dalam negara berjumlah 76,265 kata Ketua Pengarah Kesihatan Dr Noor Hisham Abdullah.Katanya, sebanyak 1,068 pesakit pulih dan dibenarkan pulang, menjadikan jumlah keseluruhan angka sembuh 65,124 kes atau 85.4%.“Selangor melaporkan jumlah kes harian tertinggi iaitu sebanyak 277 kes atau 28.9%, diikuti Sabah 203 (21.2%) dan Kuala Lumpur 129 (13.5%),” katanya dalam sidang media harian.Noor Hisham berkata, kes aktif kini berjumlah 10,748 dengan 127 pesakit di tempatkan di Unit Rawatan Rapi termasuk 61 memerlukan bantuan alat pernafasan.“Dukacita dimaklumkan terdapat lima lagi kematian dilaporkan menjadikan jumlah mangsa yang maut meningkat kepada 393 orang,” katanya.Terdapat empat kluster baru turut dikesan membabitkan Kluster Kupi-Kupi di daerah Penampang, Sabah; Kluster Tapak Bina Ikon Bintang (Lembah Pantai dan Kepong); Kluster Bandar Impian (Kluang di Johor, Pasir Puteh di Kelantan serta Kuala Kangsar, Perak ) dan Kluster Jalan Kemang (Port Dickson, Negeri Sembilan).


649 kes baru Covid-19, 685 dilaporkan sembuh

Kementerian Kesihatan Malaysia dalam satu kenyataan hari ini berkata 649 kes baru jangkitan Covid-19 dilaporkan menjadikan angka keseluruhan penularan dalam negara berjumlah 30,090.Daripada jumlah kes baru itu, 7 merupakan kes import dan Sabah kekal mencatatkan kes harian tertinggi iaitu 458.Sebanyak 685 pesakit sembuh sepenuhnya hari ini menjadikan angka keseluruhan mereka yang pulih berjumlah 19,757 kes.“Terdapat 10,087 kes aktif kini sedang menerima rawatan di hospital, 106 pesakit di tempat di Unit Rawatan Rapi termasuk 23 memerlukan bantuan alat pernafasan,” kata kenyataan itu.Tiada kes kematian baru dilaporkan menjadikan jumlah keseluruhan mangsa yang maut kekal 246 orang.Tambah kenyataan itu, terdapat lima kluster baru turut dilaporkan hari ini iaitu, Kluster Sakti (Lahad Datu), Kluster Tuguson (Kota Belud), Kluster Bah Medan (Sepang), Kluster Taman Laut (Petaling) dan Kluster Taman Bunga (Seremban).


Arul tidak tahu penglibatan hakim Nazlan berhubung pinjaman 1MDB

Bekas ketua pegawai eksekutif (CEO) 1Malaysia Development Berhad (1MDB) Arul Kanda Kandasamy hari ini memberitahu Mahkamah Tinggi Kuala Lumpur bahawa beliau tidak mengetahui tentang penglibatan hakim Mahkamah Tinggi ketika itu, Mohd Nazlan Ghazali dalam pinjaman RM4.17 bilion kepada dana kekayaan negara itu.
Malah Arul berkata beliau tidak pernah berjumpa secara langsung dengan Nazlan, yang merupakan pegawai undang-undang am Kumpulan Maybank ketika itu.
Hakim Nazlan yang kini hakim Mahkamah Rayuan telah mensabitkan dan menjatuhkan hukuman penjara 12 tahun dan denda RM210 juta ke atas bekas perdana menteri Najib Razak kerana menyeleweng dana SRC International Sdn Bhd berjumlah RM42 juta pada 28 Julai 2020.
Saksi pendakwaan ke-15 itu berkata berhubung pinjaman yang diambil 1MDB daripada Maybank, beliau sering berurusan dengan jurubank lain seperti Michael Oh-Lau.
Beliau berkata demikian semasa pemeriksaan balas oleh peguam utama Najib, Muhammad Shafee Abdullah pada perbicaraan kes pindaan laporan akhir pengauditan 1MDB membabitkan Najib dan Arul.
Shafee: Adakah mana-mana pegawai ini menyedarkan anda bahawa mereka perlu mendapatkan kebenaran daripada ketua mereka?
Arul: Bukan secara langsung... Saya bekas jurubank. Sebelum ini, perbincangan diadakan pada satu peringkat dan dalaman bank, mereka perlu melalui proses kelulusan mereka sendiri.
Shafee: Dari segi undang-undang, siapakah pegawai undang-undang am bagi Kumpulan Maybank?
Arul: Nazlan. Saya tidak pasti nama penuhnya.
Shafee: Adakah Mohd Nazlan Mohd Ghazali?
Arul: Ya, (tetapi) saya tidak pernah berjumpa beliau sebelum ini.
Shafee: Saya cadangkan pinjaman sebesar ini mesti mendapat kelulusan daripada bahagian undang-undang bank?
Arul: Saya rasa begitu.
Semasa pemeriksaan semula oleh timbalan pendakwa raya kanan  Gopal Sri Ram, saksi itu berkata beliau tidak mengetahui mengenai penglibatan Nazlan dalam proses pinjaman itu.
Sri Ram: Adakah dicadangkan kepada kamu oleh pihak pembelaan bahawa Nazlan terlibat dalam (pinjaman kepada 1MDB)?
Arul: Ya.
Sri Ram: Adakah anda mempunyai pengetahuan tentang perkara ini (Mohd Nazlan terlibat dalam pinjaman kepada 1MBD)?
Arul: Tidak.
Semasa prosiding hari ini, Arul juga memberitahu mahkamah bahawa bekas ketua pegawai kewangan 1MDB Azmi Tahir telah menyekat maklumat daripada pengetahuan Jabatan Audit Negara (JAN) ketika dana kekayaan negara itu dalam proses diaudit pada 2015.
Arul seterusnya berkata beliau tidak bertanggungjawab ke atas operasi harian 1MDB, mahupun berhubung terus dengan JAN untuk proses audit kerana tugas itu adalah tanggungjawab Azmi.
Najib, 69, yang kini menjalani hukuman penjara 12 tahun berhubung kes SRC International Sdn Bhd, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB sebelum ia dibentangkan kepada Jawatankuasa Kira-Kira Wang Negara (PAC) bagi mengelak sebarang tindakan diambil terhadapnya.
Arul pula didakwa bersubahat dengan Najib dalam membuat pindaan tersebut bagi melindungi ahli Parlimen Pekan itu daripada dikenakan tindakan.
Kesalahan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Pusat, Wilayah Persekutuan Putrajaya antara 22 dan 26 Februari 2016, mengikut Akta Suruhanjaya Pencegahan Rasuah Malaysia yang membawa hukuman maksimum penjara 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.
Perbicaraan di hadapan hakim Mohamed Zaini Mazlan bersambung 2 September.


Penambahbaikan SOP Parlimen pastikan sidang selamat, kata speaker

Prosedur operasi standard (SOP) di bangunan Parlimen ditambah baik bagi mengekang penularan wabak Covid-19 serta memastikan persidangan Dewan Rakyat kali ini berjalan dengan selamat, kata Yang Dipertua Dewan Rakyat Azhar Azizan Harun.Beliau berkata beberapa perkara dipersetujui dalam mesyuarat jawatankuasa Dewan semalam, antaranya mengenai SOP pergerakan warga Parlimen termasuk mewajibkan ujian RTK Antigen Saliva (sampel air liur) dijalankan secara berkala pada setiap Isnin dan Rabu.“Ujian pertama akan dilakukan esok (Rabu). Turut dipersetujui, carta alir mengenai tatacara pengurusan individu yang memasuki kompleks Parlimen. Selain itu, ahli-ahli Yang Berhormat berstatus HSO (perintah pengawasan dan pemerhatian di rumah) disebabkan menjadi kontak rapat, akan diberi pilihan untuk sesi undian dengan memakai PPE. Ini pernah dilakukan pada 14 dan 15 Disember lepas.“Sistem penggiliran (ahli Parlimen) dalam Dewan Rakyat dilakukan setiap satu jam sebagai langkah mengekang penularan,” katanya dalam pemasyhuran hari pertama persidangan Penggal Keempat Parlimen ke-14 hari ini.Azhar berkata mesyuarat dewan itu dihadiri Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar; Shahidan Kassim (BN-Arau); Alice Lau Kiong Yien (PH-Lanang); Abdul Latiff Abdul Rahman (PAS-Kuala Krai); dan Dr Mohd Hatta Md Ramli (PH-Lumut).Selain itu, beliau mengingatkan semua ahli Parlimen untuk tidak menanggalkan pelitup muka ketika bercakap atau berbahas serta menggalakkan pemakaian pelitup muka berganda.“Pengurusan Parlimen Malaysia juga membuat penambahbaikan kualiti udara.“Saya berharap melalui penambahbaikan kualiti udara di dalam bangunan Parlimen dan pematuhan ketat SOP oleh semua warga Parlimen, ia dapat melindungi kita daripada wabak penyakit ini,” katanya.


Centhra komited teruskan usaha lindungi hak pelarian

Sempena sambutan Hari Pelarian Sedunia hari ini, Pusat Penyelidikan dan Advokasi Hak Asasi Manusia (Centhra) menegaskan komitmennya untuk berdiri teguh dalam solidariti bersama pelarian di seluruh dunia dalam mengiktiraf keberanian, ketabahan dan cabaran yang dihadapi dalam perjuangan mereka untuk keselamatan dan kehidupan yang bermaruah.
Tema sambutan tahun ini, "Hope Away from Home" mengingatkan kita tentang tanggungjawab kolektif yang perlu dipegang oleh komuniti global, untuk menyokong dan memperkasa pelarian dalam perjuangan mereka membina semula kehidupan.
Dengan berjuta-juta individu yang terpaksa dipindahkan dari kediaman susulan konflik, penganiayaan, dan pencabulan hak asasi manusia – adalah penting untuk kita terus bekerjasama bagi menangani punca sebenar berlakunya perpindahan ini dan mencipta penyelesaian yang mampan untuk semua pelarian yang terkesan.
Centhra mengiktiraf usaha murni kerajaan, organisasi masyarakat sivil dan individu yang memberikan bantuan, perlindungan dan advokasi berterusan kepada pelarian selama ini.
Kami juga mengiktiraf sumbangan penting kumpulan pelarian kepada komuniti setempat, seterusnya memperkayakan masyarakat setempat dengan bakat, kemahiran dan perspektif yang pelbagai.
Kita perlu terus mengutamakan hak dan kesejahteraan pelarian, meskipun pelbagai kemajuan telah dicapai untuk melindungi dan menyokong mereka.
Mengambil kira cabaran baru, antaranya pandemik Covid-19, perubahan iklim dan peningkatan xenofobia – adalah penting untuk kita mengukuhkan komitmen terhadap perlindungan dan integrasi pelarian.
Justeru, Centhra menyeru kerajaan-kerajaan seantero dunia untuk terus:
• Menegakkan hak asasi manusia antarabangsa dan undang-undang pelarian dalam memastikan setiap pelarian mempunyai akses kepada perlindungan, termasuk hak untuk mendapatkan suaka, tanpa mengira kewarganegaraan, agama atau etnik mereka.
• Memupuk persekitaran inklusif dan mesra yang menggalakkan integrasi antara pelarian ke dalam komuniti setempat dan mengiktiraf hak ekonomi, budaya dan sosial impak daripada kepelbagaian ini.
• Memperuntukkan sumber yang mencukupi untuk menyokong program kemanusiaan, termasuk peluang pendidikan, penjagaan kesihatan dan mata pencarian bagi memperkasa pelarian membina semula kehidupan mereka dan menyumbang kepada komuniti mereka.
• Menangani punca perpindahan, termasuk konflik, kemiskinan dan ketidaksamaan melalui usaha diplomatik dan kemanusiaan, dengan tumpuan kepada pencegahan, pengukuhan keamanan dan pembangunan mampan.
• Memerangi xenofobia, diskriminasi dan stereotaip melalui pendidikan, kempen kesedaran dan penglibatan masyarakat, serta menggalakkan sifat empati, kefahaman dan rasa hormat terhadap hak dan maruah pelarian.
Pada Hari Pelarian Sedunia ini, Centhra, sekali lagi ingin menyatakan komitmen untuk terus bekerja secara bersepadu di mana hak pelarian dihormati, dilindungi dan dipenuhi.
Kami berdiri teguh dan bersatu dalam usaha kami untuk keadilan, kesaksamaan dan mempromosi hak asasi manusia untuk semua.
Centhra adalah sebuah pertubuhan bukan kerajaan.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow.


Satu pertiga kerusi Parlimen Sabah, Sarawak masih dalam perbincangan, kata TPM

Isu berkaitan komposisi satu pertiga kerusi Sabah dan Sarawak di Dewan Rakyat seperti yang termaktub pada Perjanjian Malaysia 1963 (MA63) masih di peringkat perbincangan, kata Timbalan Perdana Menteri Fadillah Yusof.
Beliau berkata penyelesaian perkara itu akan mengambil masa dua hingga tiga tahun kerana ia perlu melalui banyak peringkat yang melibatkan pelbagai pihak, termasuk tiga jawatankuasa utama iaitu Jawatankuasa Urusetia MA63; Jawatankuasa Teknikal MA63 dan Majlis Tindakan Pelaksanaan MA63.
Beliau berkata Jawatankuasa Teknikal MA63 yang dipengerusikan beliau sendiri akan membincangkan perkara MA63 berdasarkan topik, dan memberikan keutamaan kepada isu-isu yang tidak melibatkan masalah undang-undang mahupun teknikal yang mendalam.
“Apabila diputuskan di peringkat teknikal, barulah ia dibawa ke Majlis Tindakan Pelaksanaan untuk kelulusan terakhir, supaya dibawa ke Kabinet dan akhirnya dibawa ke kementerian-kementerian untuk membuat pindaan kepada segala undang-undang berkaitan.
“Jadi proses itu masih panjang. Kita juga kena dapatkan persetujuan Kabinet, lepas itu dibawa ke Parlimen, dan Parlimen pula memerlukan persetujuan dua pertiga. Kalau tidak disetujui, maka ia tidak boleh lulus,” katanya kepada pemberita selepas program temu bual Naratif Khas Bersama Timbalan Perdana Menteri di Radio Televisyen Malaysia (RTM) malam ini.
Fadillah yang juga Menteri Perladangan dan Komoditi berkata agihan satu pertiga kerusi Parlimen kepada Sabah dan Sarawak penting supaya Semenanjung tidak akan dapat meminda Perlembagaan yang mungkin melenyapkan atau menghilangkan hak dua wilayah berkenaan seperti yang termaktub dalam MA63.
"Mengapa kerusi 30 peratus mesti diagihkan kepada Sabah dan Sarawak, (kerana) kalau (pinda) Perlembagaan, ada perkara yang mesti diputuskan dengan dua pertiga, (dan) jika (negeri-negeri) Semenanjung semua bergabung nak batalkan hak Sabah dan Sarawak, ia boleh dilaksanakan di Parlimen tanpa rundingan dengan Sabah dan Sarawak, sebab itu ia (komposisi kerusi bagi Sabah dan Sarawak) dituntut,” katanya.
Selain tuntutan agihan kerusi Parlimen, beliau juga menjelaskan aspek penyerahan kuasa mengenai hal ehwal pendidikan dan kesihatan seperti yang termaktub dalam MA63 juga masih di peringkat perbincangan.
Berhubung slogan ‘Sarawak First’, Fadillah berkata ia diwujudkan bagi mengembalikan semangat rakyat Sarawak untuk membina serta membangun bersama Malaysia, dan meskipun wujud ‘suara’ untuk membawa keluar Sarawak dari Malaysia, kepimpinan Gabungan Parti Sarawak (GPS) komited untuk kekal dalam negara ini.
Menyentuh mengenai Malaysia Madani, Fadillah berkata konsep yang dibawa oleh Perdana Menteri Anwar Ibrahim itu bukan sahaja untuk mengukur pembangunan daripada aspek ekonomi serta fizikal, tetapi juga memberikan manfaat dalam konteks insaniah.
“Ia supaya (Malaysia Madani) menjadi satu budaya apabila pembangunan bukan sahaja daripada konteks fizikal tetapi bagaimana manfaatnya kepada konteks insaniah,” katanya.


Suami isteri pengusaha van tak sabar tunggu sekolah dibuka

Berita mengenai pembukaan semula sesi persekolahan pada 1 Mac depan bagaikan “cahaya di hujung terowong” kepada pasangan pengusaha van sekolah yang memutuskan untuk pulang ke kampung selepas hampir setahun terjejas pendapatan.Tuan Ismail Raja Mat dan isterinya Norhayati Muda yang kedua-duanya mengusahakan van sekolah selama lebih 30 tahun menyambut baik keputusan Putrajaya untuk membuka kembali sekolah selepas ditutup akibat peningkatan kes Covid-19 yang menyaksikan kes mencecah empat angka secara konsisten sejak Disember lalu.“Saya berasa sangat bersyukur kerana penantian yang ditunggu akhirnya tiba. Sukar untuk digambarkan bagaimana perasaan apabila berpeluang untuk bekerja semula,” kata Norhayati yang berusia 48 tahun kepada MalaysiaNow.Minggu lepas kementerian pendidikan mengumumkan murid pra sekolah dan sekolah rendah akan kembali ke sekolah bermula 1 Mac selepas ditutup dalam satu tempoh waktu akibat pandemik Covid-19.Menurut kementerian pendidikan, murid Tahun 1 dan 2 akan kembali ke sekolah pada 1 Mac manakala murid Tahun 3,4, 5 dan 6 akan memulakan sekolah seminggu selepas itu.Bagi murid sekolah menengah, sekolah akan bermula pada 4 April kecuali bagi murid Tingkatan 5 yang akan memulakan sekolah pada 8 Mac.Norhayati tidak mampu menahan sebak apabila menceritakan tentang keadaan mereka sekeluarga sewaktu perintah kawalan pergerakan (PKP) mula dilaksanakan selepas wabak Covid-19 mula dikesan di Malaysia tahun lalu.Katanya, PKP yang menyebabkan sekolah ditutup menyebabkan kehidupan mereka sekeluarga seperti “kais pagi makan pagi, kais petang makan petang” dan menampung kos sara hidup dengan bantuan ahli keluarga dan jiran setempat.Walaupun anak sulung mereka yang berkhidmat sebagai anggota perubatan di sebuah hospital kerajaan banyak membantu keluarga dengan memberi belanja sekitar RM800 sebulan, ia masih tidak mencukupi untuk menampung kos kehidupan.Suaminya, Ismail yang berusia 59 tahun mempunyai tanggungan bayaran bulanan van sebanyak RM1,200 disebabkan pembelian dilakukan secara kredit dan bukannya pinjaman bank.Berkongsi cerita kepada MalaysiaNow, bapa kepada lima orang anak ini berkata terpaksa membayar tunggakan bil elektrik sebanyak RM500 bagi mengelakkan pemotongan dan walaupun dua daripada anaknya sudah mampu berdikari dengan mempunyai pendapatan sendiri, tiga lagi masih berada dalam tanggungan mereka.“Anak ketiga yang kini jurusan akhir di Institut Jerman-Malaysia (GMI) pernah berhasrat untuk menangguhkan sesi pembelajaran ekoran tidak mampu menampung yuran belajar.“Saya tidak sampai hati untuk membiarkan dia begitu. Saya kemudian berusaha untuk mencari sumber kewangan bagi membolehkan dia belajar,” katanya.Katanya, hasrat anak keempatnya untuk melanjutkan pelajaran ke peringkat ijazah terpaksa ditunda memandangkan kekangan kewangan dan bekas pelajar tingkatan enam itu kini bekerja di sebuah kedai kek bagi mencari pendapatan sendiri agar dapat meringankan beban keluarga termasuk menampung kos pembelajarannya kelak.“Susah saya nak kata tetapi bersyukur anak-anak semua faham dengan keadaan keluarga sekarang.”Biarpun tiada sumber pendapatan tetap, Ismail masih perlu membayar ansuran van dan anggaran penyelenggaraan sebanyak RM500 walaupun tidak digunakan.Beroperasi dengan SOP ketatIsmail dan Norhayati akur dengan prosedur operasi standard (SOP) yang ditetapkan kementerian kesihatan bagi mengekang Covid-19 yang mewajibkan murid untuk sentiasa memakai pelitup muka dan cecair sanitasi tangan.“Pelajar turut tidak dibenarkan untuk berdiri terutama bagi yang menaiki bas. Saya dimaklumkan had kapasiti penumpang adalah mengikut jumlah kerusi.“Amalan norma baru ini juga perlu diamalkan oleh pelajar yang menaiki van sekolah terutama bagi pelajar darjah satu yang memiliki ketinggian rendah.“Bagi van sekolah yang dibawa oleh suami memiliki had kapasiti ramai 18 orang pelajar manakala saya pula 14 orang pelajar,” kata Norhayati mengenai bilangan penumpang yang boleh menaiki kenderaan dalam satu-satu masa.Katanya, mereka juga perlu menyediakan senarai nama pelajar bagi memudahkan pihak pengurusan sekolah bagi melancarkan proses penghantaran pulang selepas sesi persekolahan tamat dan kaedah ini akan digunakan bagi mengawal kesesakan lalu lintas terutama pada bahagian pintu masuk sekolah.Ismail dan Norhayati mengharapkan agar sesi persekolahan kali ini akan terus dibuka dan berjalan seperti biasa tanpa berlakunya penutupan selepas beberapa minggu kemudian.“Keadaan semasa ini sukar untuk dijangka dan kebarangkalian perubahan itu boleh berlaku memandangkan jumlah kes jangkitan yang tinggi.“Ibu bapa yang ingin menggunakan khidmat van juga agak berkurangan memandangkan sebahagian mereka bekerja di rumah, jadi pastinya segala urusan akan dilakukan sendiri.“Apa yang ada sekarang ini hanyalah permintaan daripada ibu bapa pelajar darjah satu,” kata Norhayati yang berasa bimbang.Lebih merisaukannya ibu bapa pelajar yang pernah menggunakan khidmat mereka sebelum ini masih belum memberikan sebarang maklum balas sama ada masih mahu terus menggunakan khidmat mereka.Pulang ke kampung halamanSebelum ini, Ismail dan Norhayati pernah merancang untuk pulang ke kampung di Kota Bharu, Kelantan kerana tidak lagi mempunyai pendapatan di Kuala Lumpur selepas sekolah ditutup.Berhasrat untuk menguruskan tanaman dan ternakan, Ismail dan Norhayati kini menjadikan perancangan tersebut sebagai pilihan kedua sekiranya sesi persekolahan ditutup semula.Disebabkan bebanan kos sara hidup tinggi di Kuala Lumpur, pasangan yang menetap di Taman Melawati itu bercadang untuk melupakan kerjaya sebagai pengusaha van sekolah sekiranya keadaan semakin mendesak.“Kami merancang untuk pulang ke kampung pada penghujung tahun ini tetapi syukur sekolah dibuka semula,” kata Ismail.


Wisma Darul Iman ditutup tiga hari untuk proses disinfeksi

Wisma Darul Iman ditutup selama tiga hari bermula hari ini berikutan terdapat kakitangan di pusat pentadbiran kerajaan negeri itu mempunyai kontak rapat dengan pesakit Covid-19.Sehubungan itu, Setiausaha Kerajaan Terengganu Mohd Zahari Md Azahar berkata semua kakitangan kerajaan negeri dibenarkan bekerja dari rumah sepanjang tempoh penutupan tersebut bagi membolehkan proses disinfeksi dilakukan di keseluruhan bangunan berkenaan.“Justeru, orang ramai yang mempunyai sebarang urusan penting dengan jabatan kerajaan di Wisma Darul Iman perlu menghubungi kakitangan berkaitan untuk maklumat lanjut kerana kita mahu proses disinfeksi berjalan lancar,” katanya ketika dihubungi Bernama hari ini.Beliau berkata semua kakitangan hendaklah mematuhi prosedur operasi standard (SOP) yang ditetapkan oleh Majlis Keselamatan Negara dan Kementerian Kesihatan Malaysia.“Semua kakitangan mestilah berada di rumah masing-masing sepanjang tempoh bekerja dari rumah ini dan dikehendaki kembali bertugas seperti biasa mulai Ahad ini,” katanya.Sementara itu, Pengerusi Jawatankuasa Kebajikan, Pembangunan Wanita, Keluarga dan Perpaduan Nasional negeri, Hanafiah Mat berkata Taman Asuhan Kanak-Kanak Permata yang beroperasi di Wisma Darul Iman turut ditutup sementara selama tiga hari.“Ia melibatkan kira-kira 60 kanak-kanak yang ibu bapa mereka sebagai kakitangan di Wisma Darul Iman,” katanya.


‘Jangan bina mahligai pasir’, lebih ramai ahli Parlimen pembangkang selar Anwar

Lebih ramai ahli-ahli Parlimen menyokong penentangan terhadap rancangan Presiden PKR Anwar Ibrahim untuk bekerjasama dengan Umno untuk menjatuhkan kerajaan Perikatan Nasional (PN).Mereka turut menyelar cakap-cakap berterusan tentang cubaan merampas kerusi perdana menteri termasuk mempunyai “bilangan” mencukupi untuk menjatuhkan kerajaan, dakwaan yang berulang-ulang kali dikeluarkan Anwar sejak kerajaan Pakatan Harapan (PH) tumbang tahun lalu.“Selepas setahun pengkhianatan Langkah Sheraton yang menyakitkan, kami mahu terus bergerak ke hadapan. Kita tidak pernah kekurangan bakat dalam kalangan ahli Parlimen pembangkang,” kata kenyataan bersama yang ditandatangani Ramkarpal Singh dan Hannah Yeoh dari DAP, Darell Leiking dari Warisan, Maria Chin Abdullah dari PKR dan Syed Saadiq Abdul Rahman dari Muda.“Kami mahu pimpinan pembangkang untuk terus fokus menawarkan polisi yang boleh memenangi hati dan keyakinan rakyat Malaysia bagi menghadapi pilihan raya umum (PRU) yang akan datang.”Kenyataan ini dikeluarkan beberapa hari selepas Anwar mengakui partinya bertemu dengan pemimpin-pemimpin Umno untuk bekerjasama menentang Perdana Menteri Muhyiddin Yassin.Kelima-lima ahli Parlimen ini bagaimanapun memberikan peringatan berhubung kerjasama dengan parti Melayu itu, mengatakan pengalaman kerajaan PN seharusnya dijadikan pengajaran.“Kita harus belajar daripada pembentukan mahligai pasir Kerajaan Perikatan Nasional yang terbina dari asas yang rapuh dan hanya mampu bertahan dengan ugutan berterusan serta resolusi parti Umno yang berubah-ubah. Jangan sampai kita menjadi seperti mereka,” kata kenyataan itu.“Kita tidak perlu mempertaruhkan kesemuanya untuk ke Putrajaya.”Sekumpulan pemimpin Umno yang diketuainya oleh presidennya, Ahmad Zahid Hamidi dan bekas perdana menteri Najib Razak kini menjadi pengkritik utama kerajaan PN walaupun menyokong pembentukannya tahun lepas.Zahid dan Anwar pada Oktober menyokong rancangan Anwar untuk menjatuhkan Muhyiddin melalui pembelotan ahli-ahli Parlimen.Semalam, empat ahli Parlimen pembangkang dan seorang pemimpin DAP menggesa agar Anwar untuk menolak kerjasama dengan pemimpin kleptokrat Umno dan mengukuhkan kesepakatan pembangkang.Gesaan tersebut disuarakan tiga ahli Parlimen iaitu Salahuddin Ayub (Amanah-Pulai), Mohd Azis Jamman (Warisan-Sepanggar), dan Syed Saddiq.Senator Liew Chin Tong dan pemimpin Parti Sarawak Bersatu Baru Bian turut serta menandatangani kenyataan tersebut.


Korea Selatan tarik balik syarat ujian PCR pelawat dari China

Korea Selatan menarik balik syarat ujian PCR selepas ketibaan bagi pelancong dari China mulai Mac berikutan situasi Covid-19 kekal stabil, kata seorang pegawai pada Rabu.
Namun syarat ujian praketibaan kekal sehingga 10 Mac bagi memantau kesan sekatan yang dilonggarkan itu, kata Kim Sung-ho, pegawai kanan kementerian dalam negeri pada sesi mesyuarat respons Covid-19.
"Kami percaya pelonggaran tambahan langkah kuarantin boleh dilaksanakan," lapor Yonhap memetik kenyataan beliau.
Sejak awal Januari lepas. Korea Selatan mewajibkan pelancong dari China mengemukakan keputusan ujian Covid-19 negatif sebelum menaiki penerbangan ke Korea Selatan dan mengambil ujian PCR tambahan pada hari pertama ketibaan mereka ekoran lonjakan jangkitan Covid-19 di negara jiran terbabit.
Korea Selatan menarik balik sekatan satu demi satu apabila situasi di China kembali stabil,
Kerajaan juga membenarkan penerbangan dari China mendarat di lapangan terbang lain selain Lapangan Terbang Antarabangsa Incheon, di barat Seoul, menurut Ibu Pejabat Pencegahan Bencana dan Keselamatan Pusat.
Keputusan itu diambil setelah  kadar orang positif Covid-19 dalam kalangan ketibaan dari China merosot kepada 0.6 peratus pada minggu ketiga Februari berbanding 18.4% pada minggu pertama Januari, katanya.
Pada 11 Februari, Korea Selatan meneruskan pengeluaran visa jangka pendek untuk pelawat China dan pada Sabtu China juga kembali meluluskan visa jangka pendek untuk warga Korea Selatan.
Pegawai itu berkata kerajaan juga akan menambah penerbangan antara Korea Selatan dan China daripada 62 seminggu kepada 80 seminggu menjelang akhir bulan ini dan kepada 100 seminggu pada Mac.


PKP dilaksanakan semula dua minggu di 6 negeri, kata PM

Perdana Menteri Muhyiddin Yassin hari ini mengumumkan kerajaan akan melaksanakan Perintah Kawalan Pergerakan (PKP) selama 14 hari di enam buah negeri akibat daripada peningkatan jangkitan Covid-19 secara mendadak yang menyaksikan kes mencecah empat angka setiap hari.Negeri-negeri tersebut ialah Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah.“Kerajaan memutuskan untuk melaksanakan Perintah Kawalan Pergerakan (PKP) untuk tempoh 14 hari bemula pukul 12.01 tengah malam, Rabu, 13 Januari 2021 sehingga 26 Januari 2021,” katanya dalam perutusan khas yang disiarkan secara langsung di saluran stesen televisyen tempatan iaitu Radio Televisyen Malaysia (RTM), Bernama TV, TV3 dan Astro Awani.PKP Bersyarat (PKPB) pula dilaksanakan di enam negeri iaitu Pahang, Perak, Negeri Sembilan, Kedah, Terengganu dan Kelantan juga bermula 13 hingga 26 Januari 2021PKP Pemulihan (PKPP) akan dilaksanakan bagi negeri Perlis dan Sarawak dan akan diteruskan sepanjang tempoh berkenaan (dari 12 hingga 26 Januari)Sejumlah 2,433 kes harian baru Covid-19 dilapor semalam menjadikan jumlah kumulatif kes positif ialah 135,992 kes, manakala jumlah kes aktif dengan kebolehjangkitan adalah 27,332 kes.Perdana menteri berkata, pergerakan rentas negeri adalah tidak dibenarkan di seluruh negara manakala bagi kawasan PKP, pergerakan rentas daerah juga tidak dibenarkan.“Operasi sekatan jalan raya (SJR) akan mula berkuatkuasa pada jam 12.01 tengah malam, Rabu, 13 Januari 2021. Bagi negeri yang dilaksanakan PKP, pergerakan anda adalah terhad di dalam 10 kilometer radius sahaja.“Bagi tujuan membeli barangan keperluan dari pasar raya atau kedai runcit yang berdekatan, hanya dua anggota isi rumah yang dibenarkan untuk keluar dan berada di dalam kenderaan yang sama,” katanya.Menurut Muhyiddin, mana-mana individu yang melanggar larangan ini boleh dikenakan kompaun maksimum RM1,000.Menurut Muhyiddin, bagi mengurangkan risiko jangkitan dan memutuskan rantaian Covid-19, aktiviti sosial yang melibatkan perkumpulan beramai-ramai adalah tidak dibenarkan.“Seperti kenduri kahwin, persidangan, perarakan keagamaan termasuk Thaipusam, mesyuarat, seminar, kursus dan sukan berkumpulan adalah tidak dibenarkan sama sekali.“Bagaimanapun bagi negeri-negeri di bawah pelaksanaan PKPP, aktiviti sosial adalah dibenarkan, tertakluk kepada pematuhan SOP yang ketat,” katanya.Katanya, bagi sektor ekonomi, lima sektor yang dibenarkan beroperasi dan dikategorikan sebagai sektor ekonomi perlu (Essential economic sector) iaitu pengilangan dan pembuatan, pembinaan, perkhidmatan, perdagangan dan pengedaran, serta perladangan dan komoditi.“Bagaimanapun, hanya 30% pekerja dalam kumpulan pengurusan yang dibenarkan berada di pejabat manakala bagi pekerja di dalam kumpulan sokongan, jumlah pekerja yang diperlukan pada satu-satu masa akan ditentukan oleh majikan masing-masing.“Ingin saya ingatkan, jumlah pekerja yang ditentukan mestilah mengambil kira pematuhan ketat SOP yang ditetapkan. Jangan sampai tiada penjarakan fizikal langsung sewaktu berada di tempat kerja,” katanya.Muhyiddin berkata, mana-mana majikan yang melanggar SOP dan menyebabkan berlakunya penularan jangkitan Covid-19 di tempat kerja, tindakan tegas akan diambil berdasarkan undang-undang termasuk menutup premis berkenaan.